**Улсын Их Хурлын 2013 оны хаврын ээлжит чуулганы**

**Аюулгүй байдал, гадаад бодлогын байнгын хороо, Хууль**

**зүйн байнгын хороодын 7 дугаар сарын 03-ны өдөр**

**/Лхагва гараг/-ийн хамтарсан хуралдааны гар тэмдэглэл**

Аюулгүй байдал, гадаад бодлогын байнгын хорооны дарга Ц.Цолмон ирц, хэлэлцэх асуудлыг танилцуулж, хуралдааныг даргалав.

*Ирвэл зохих 34 гишүүнээс 18 гишүүн ирж, 52.9 хувийн ирцтэйгээр хуралдаан 14 цаг 10 минутад Төрийн ордны “А” танхимд эхлэв.*

***Чөлөөтэй:*** *Ш.Түвдэндорж, Д.Батцогт, Л.Болд, Ц.Оюунбаатар, Д.Бат-Эрдэнэ;*

***Өвчтэй:*** *З.Баянсэлэнгэ, Ё.Отгонбаяр;*

***Тасалсан:*** *Р.Амаржаргал, Х.Баттулга, О.Баасанхүү, Д.Оюунхорол, С.Оюун, Ө.Энхтүвшин, С.Эрдэнэ.*

***Нэг. Хилийн боомтын тухай хуулийн төсөл, Монгол Улсын Засгийн газрын тухай хуульд нэмэлт оруулах тухай, Газрын тухай хуульд нэмэлт, өөрчлөлт оруулах тухай, Монгол Улсын хилийн тухай хуульд нэмэлт, өөрчлөлт оруулах тухай, Гаалийн тухай хуульд нэмэлт оруулах тухай, Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай, Хүн худалдаалахтай тэмцэх тухай хуульд өөрчлөлт оруулах тухай хуулийн төслүүд, “Тогтоолын хавсралтад өөрчлөлт оруулах тухай” Улсын Их Хурлын тогтоолын төсөл /****анхны хэлэлцүүлэг****/.***

Хэлэлцэж буй асуудалтай холбогдуулан Засгийн газрын Хэрэг эрхлэх газрын Хууль, эрх зүйн газрын дарга Б.Энхтуяа, Гадаадын иргэн, харьяатын асуудал эрхлэх газрын дэд дарга М.Мөнхбат, Гадаад харилцааны яамны Хил, хилийн боомтын хэлтсийн дарга Р.Бизьяа, Эдийн засгийн хөгжлийн яамны Чөлөөт бүсийн хэлтсийн дарга Т.Чимэгсанаа, Мэргэжлийн хяналтын ерөнхий газрын Хилийн мэргэжлийн хяналтын газрын дарга Л.Төгсбаяр, Тагнуулын ерөнхий газрын тасгийн дарга Г.Мөнхбат, Тагнуулын ерөнхий газрын ахлах ажилтан Түвшинтөгс, Засгийн газрын Өмнөговь аймаг дахь Бүрэн эрхт төлөөлөгчийн газрын ажлын албаны Хилийн Гашуунсухайт боомт хариуцсан мэргэжилтэн Ц.Батсүх, Хил хамгаалах ерөнхий газрын Хилийн шалган нэвтрүүлэх албаны хэлтсийн дарга Д.Мөнхчулуун, Гаалийн ерөнхий газрын хэлтсийн дарга Б.Мөнхтогос, Татварын ерөнхий газрын дэд дарга Ч.Жигжид, Зам, тээврийн яамны Авто тээврийн бодлогын хэрэгжилтийг зохицуулах хэлтсийн дарга Ц.Нэргүйбаатар, Төмөр замын бодлогын хэрэгжилтийг зохицуулах хэлтсийн мэргэжилтэн Б.Зоригтбаатар, Улсын Их Хурлын Хууль зүйн байнгын хорооны ажлын албаны ахлах зөвлөх Э.Түвшинжаргал, зөвлөх Г.Нямдэлгэр, Аюулгүй байдал, гадаад бодлогын байнгын хорооны ажлын албаны ахлах зөвлөх Ч.Сосорбарам нарын бүрэлдэхүүнтэй ажлын хэсэг байлцав.

Хуулийн төслүүдийг анхны хэлэлцүүлэгт бэлтгэсэн талаарх ажлын хэсгийн санал, дүгнэлтийг Улсын Их Хурлын гишүүн, ажлын хэсгийн ахлагч М.Батчимэг танилцуулав.

Ажлын хэсгийн санал, дүгнэлттэй холбогдуулан Улсын Их Хурлын гишүүн С.Батболд, Д.Лүндээжанцан, С.Баярцогт, Ж.Батзандан нарын тавьсан асуултад Монгол Улсын сайд, Засгийн газрын Хэрэг эрхлэх газрын дарга Ч.Сайханбилэг, Улсын Их Хурлын гишүүн М.Батчимэг нар хариулж, тайлбар хийв.

*Байнгын хорооны дарга Ц.Цолмон Хилийн боомтын тухай хуулийн төсөл болон холбогдох бусад хуулийн төслийн талаар ажлын хэсгийн гаргасан зарчмын зөрүүтэй саналын томьёоллоор санал хураалт явуулав.*

**Нэг.Хилийн боомтын тухай хуулийн төслийн талаар:**

**Ц.Цолмон: 1.** Төслийн 2.1 дэх хэсгийн “хууль, Гаалийн тариф, гаалийн татварын тухай хууль, Амьтан, ургамал, тэдгээрийн гаралтай түүхий эд, бүтээгдэхүүнийг улсын хилээр нэвтрүүлэх үеийн хорио цээрийн хяналт, шалгалтын” гэснийг “Төрийн хяналт шалгалтын” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан 7

Бүгд 18

Гишүүдийн олонхын саналаар дэмжигдлээ.

**2.** Төслийн 3.1 дэх хэсгийг дор дурдсанаар өөрчлөн найруулах:

“3.1.Хилийн боомт /цаашид “боомт” гэх/ нээх, хаах, шинээр байгуулах, боомтуудыг нэгдсэн бодлогоор удирдан зохион байгуулах, хөгжүүлэх, боомтын хяналтын болон аюулгүй байдлыг хангах байгууллагуудын үйл ажиллагааны уялдаа холбоог хангахтай холбогдсон харилцааг энэ хуулиар зохицуулна.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

Гишүүдийн олонхын саналаар дэмжигдлээ.

Дээрх саналтай холбогдуулан Улсын Их Хурлын гишүүн С.Баярцогт санал хэлэв.

**3.** Төслийн 3.2 дахь хэсгийн “шалган нэвтрүүлэх” гэснийг “хяналт шалгалтын” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан 7

Бүгд 18

Гишүүдийн олонхын саналаар дэмжигдлээ.

Дээрх саналтай холбогдуулан Улсын Их Хурлын гишүүн Д.Лүндээжанцан, С.Баярцогт нар санал хэлж, Улсын Их Хурлын гишүүн М.Батчимэг, ажлын хэсгээс Д.Мөнхчулуун нар тайлбар хийв.

**4.** Төслийн 3.3 дахь хэсгийн “Авто тээврийн харилцааны тухай Засгийн газар хоорондын хэлэлцээр болон” гэснийг хасах саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан 7

Бүгд 18

Гишүүдийн олонхын саналаар дэмжигдлээ.

Дээрх саналтай холбогдуулан Улсын Их Хурлын гишүүн Б.Гарамгайбаатар санал хэлж, Улсын Их Хурлын гишүүн М.Батчимэг тайлбар хийв.

**5.** Төслийн 3.4 дэх хэсгийн “энэ хуульд зааснаас бусад харилцааг” гэснийг “харилцааг энэ хууль болон” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 6

Бүгд 18

Гишүүдийн олонхын саналаар дэмжигдлээ.

**6.** Төслийн 3.4 дэх хэсгийн “тухай” гэсний дараа “, Хүнсний тухай, Хүнсний бүтээгдэхүүний аюулгүй байдлыг хангах тухай, Ариун цэврийн тухай, Эрүүл мэндийн тухай, Ургамал хамгааллын тухай, Химийн хорт болон аюултай бодисын тухай, Малын удмын сан, эрүүл мэндийг хамгаалах тухай” гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**7.**Төслийн 3.5, 17.4 дэх хэсгийн “нарийвчлан” гэснийг хасах саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 6

Бүгд 18

Гишүүдийн олонхын саналаар дэмжигдлээ.

**8.** Төслийн 4.1.1 дэх заалтын “газрыг” гэснийг “нутаг дэвсгэрийг” гэж өөрчлөх гэсэн саналыг дэмжиж байгаа гишүүд гараа өргөнө үү.

**9.** Төслийн 4.1.2-4.1.10 дахь заалтыг дор дурдсанаар өөрчлөн найруулах:

“4.1.2.“боомтын бүс” гэж төрөөс боомтын хэрэгцээнд эзэмшүүлэхээр олгосон тусгай хэрэгцээний газрыг;

4.1.3.“олон улсын боомт” гэж олон улсын гэрээний дагуу иргэний харьяаллыг үл харгалзан зорчигч, тээврийн хэрэгсэл, бараа болон амьтан, ургамал, тэдгээрийн гаралтай түүхий эд, бүтээгдэхүүн нэвтрэх боомтыг;

4.1.4.“хоёр талын боомт” гэж хөрш оронтой боомтын асуудлаар байгуулсан олон улсын гэрээний дагуу Монгол Улсын болон хөрш орны иргэн, тээврийн хэрэгсэл, бараа болон мал, амьтан, ургамал, тэдгээрийн гаралтай түүхий эд, бүтээгдэхүүн нэвтрэх боомтыг;

4.1.5.“байнгын ажиллагаатай боомт” гэж Монгол Улсын олон улсын гэрээнд зааснаар тогтоосон цагийн хуваарийн дагуу байнга ажиллах боомтыг;

4.1.6.“түр ажиллагаатай боомт” гэж боомтын асуудлаар байгуулсан Монгол Улсын олон улсын гэрээнд зааснаар түр хугацаанд ажиллах боомтыг;

4.1.7.“хяналт шалгалтын бүс” гэж боомтын хяналтын болон аюулгүй байдлыг хангах байгууллага хяналт шалгалтын үйл ажиллагаа явуулах зориулалтаар тусгайлан тоноглосон газрыг;

4.1.8.“зорчигч” гэж улсын хил нэвтрэх эрхийн баримт бичиг бүхий, боомтоор нэвтэрч байгаа Монгол Улсын болон гадаад улсын иргэн, харьяалалгүй хүнийг;

4.1.9.“боомтын хяналтын байгууллага” гэж боомтод зорчигч, тээврийн хэрэгсэл, бараа болон мал, амьтан, ургамал, тэдгээрийн гаралтай түүхий эд, бүтээгдэхүүнийг бүртгэх, хяналт шалгалт явуулах, улсын хилээр нэвтрүүлэх эрх бүхий иргэний харьяалал, шилжилт хөдөлгөөн, гааль, хорио цээрийн хяналтын байгууллагыг;

4.1.10.“боомтын аюулгүй байдлыг хангах байгууллага” гэж боомтын аюулгүй байдал, боомтод мөрдөх журмыг хэрэгжүүлэх хил хамгаалах, тагнуулын байгууллагыг;

4.1.11.“цахим нэг цонхны үйлчилгээ” гэж боомтын хяналтын болон аюулгүй байдлыг хангах байгууллага цахим мэдээллийн нэгдсэн сүлжээ ашиглан иргэдэд давхардалгүй, хялбаршуулсан үйлчилгээ үзүүлэх цогц арга хэмжээг;

4.1.12.“боомтын дэд бүтэц” гэж боомтоор зорчигч, бараа тээвэрлэх авто зам, төмөр зам, агаарын тээврийн дэд бүтэц, боомтын хяналтын болон аюулгүй байдлыг хангах байгууллагын хэвийн үйл ажиллагаа явуулах нөхцөлийг бүрдүүлсэн боомтод тавигдах аюулгүй байдлын шаардлагыг хангасан инженерийн дэд бүтцийг;

4.1.13.“худалдааг хөнгөвчлөх” гэж олон улсын худалдааны үйл явц буюу худалдагчаас худалдан авагчид бараа, түүхий эд, бүтээгдэхүүнийг нийлүүлэх, зураасан кодыг бүртгэх, төлбөр төлөхтэй холбоотой мэдээллийн урсгал, өгөгдөл, бичиг баримтыг цөөлөх, хялбаршуулах, харилцан уялдуулах зэрэг үйл ажиллагааг;

4.1.14.“зураасан код” гэж аливаа бараа, түүхий эд, бүтээгдэхүүн, үйлчилгээг тодорхойлох давтагдашгүй дугаарыг.”гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

Дээрх саналтай холбогдуулан Улсын Их Хурлын гишүүн Б.Гарамгайбаатарын тавьсан асуултад Улсын Их Хурлын гишүүн М.Батчимэг, ажлын хэсгээс Г.Мөнхбат нар хариулж, тайлбар хийв.

**10.** Төслийн 5 дугаар зүйлийг дор дурдсанаар өөрчлөн найруулах:

“**5 дугаар зүйл.Төрөөс боомтын талаар баримтлах зарчим**

5.1.Төрөөс боомтын талаар дараах зарчмыг баримтална:

5.1.1.үндэсний аюулгүй байдлыг хангах, үндэсний ашиг сонирхлыг дээдлэх;

5.1.2.иргэн, хуулийн этгээдийн эрх, хууль ёсны ашиг сонирхлыг хүндэтгэх, хамгаалах;

5.1.3.олон улсын гэрээгээр хүлээсэн үүргээ биелүүлэх, хууль дээдлэх;

5.1.4.төр, хувийн хэвшлийн түншлэлийг дэмжих;

5.1.5.эрсдэлд суурилсан зохистой хяналтын тогтолцоог бүрдүүлэх, худалдааг хөнгөвчлөх.”гэсэн саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 6

Бүгд 18

Гишүүдийн олонхын саналаар дэмжигдлээ.

**11.** Төслийн 6.1, 6.2, 6.3 дахь хэсгийг дор дурдсанаар өөрчлөн найруулах:

“6.1.Боомтын бүсэд олгох газрын хэмжээ, хилийн заагийг тогтоох асуудлыг Засгийн газар Боомтын Үндэсний зөвлөлтэй зөвшилцөж, холбогдох төслийг Улсын Их Хуралд өргөн мэдүүлнэ. Боомтын хяналт шалгалтын бүсийн хэмжээ, хилийн заагийг Засгийн газар тогтооно.

6.2.Боомт дахь газрын тухай хууль тогтоомжийн хэрэгжилтэд Боомтын нэгдсэн захиргаа хууль тогтоомжид заасан эрх хэмжээний дагуу хяналт тавина.

6.3.Боомтын бүс дэх газар эзэмших, ашиглахтай холбогдох харилцааг Газрын тухай хуулиар зохицуулна.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

Дээрх саналтай холбогдуулан Улсын Их Хурлын гишүүн Д.Дэмбэрэл санал хэлэв.

**12.** Төслийн 6.4, 6.5 дахь хэсгийг тус тус хасах саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**13.** Төслийн 7 дугаар зүйлийг дор дурдсанаар өөрчлөн найруулах:

“7.1.Боомтын бүс нь хяналт шалгалтын бүс болон боомтод ажиллаж байгаа төрийн байгууллагын албан хаагчдын амьдрах, ажиллах орчинг бүрдүүлэх, боомтын үйл ажиллагааг хэвийн явуулахад зайлшгүй шаардлагатай дэд бүтэц, барилга байгууламж бүхий хэсгээс бүрдэнэ.

7.2.Боомтын бүсийг хүн, мал, амьтан, ургамлын халдварт өвчин хил дамжин тархах, бусад онцгой нөхцөл үүссэн тохиолдолд хот, суурин газраас тусгаарлах боломжтойгоор тогтооно.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 6

Бүгд 18

Гишүүдийн олонхын саналаар дэмжигдлээ.

**14.** Төслийн Гуравдугаар бүлгийн, 8 дугаар зүйлийн гарчгийн “ангилал” гэснийг “горим” гэж, 8.2 дахь хэсгийн “ангилал” гэснийг “төрөл” гэж тус тус өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**15.** Төслийн 8.1 дэх хэсгийн “ангилалтай” гэснийг “горимтой” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

Гишүүдийн олонхын саналаар дэмжигдлээ.

**16.** Төслийн Гуравдугаар бүлгийн гарчгийн “шинээр нээх, хаах” гэснийг “нээх, хаах, шинээр байгуулах” гэж, мөн 9 дүгээр зүйлийн гарчиг, 9.1, 9.2, 9.4 дэх хэсгийн “шинээр нээх, хаах” гэснийг “нээх, хаах, шинээр байгуулах, боомтын ажиллагааны горим тогтоох, өөрчлөлт оруулах” гэж тус тус өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**17.** Төслийн “Агаарын замын боомтыг нээхдээ олон улсын иргэний агаарын тээврийн харилцааг зохицуулсан гэрээ, хэлэлцээрийг баримтална.” гэсэн 9.3 дахь хэсгийг хасах гэсэн саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**18.** Төслийн 10.1 дэх хэсгийн “зэргэлдээ улстай” гэснийг “оронтой” гэж өөрчлөх, мөн “нэгдсэн” гэснийг хасах гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**19.** Төслийн 11 дүгээр зүйлийг хасах саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**20.** Төслийн 12, 13 дугаар зүйлийг нэгтгэж, дор дурдсанаар өөрчлөн найруулах:

“12.1.Боомтын дэд бүтэц, барилга, байгууламжийг Засгийн газраас баталсан боомтын хөгжлийн ерөнхий төлөвлөгөөний дагуу барьж байгуулна.

12.2.Боомтын хяналт шалгалтын бүсэд хүний эрүүл мэнд, хүрээлэн байгаа орчинд химийн хортой болон аюултай бараа, тээшийг түр хадгалах тусгай зориулалтын агуулахтай байна.

12.3.Тусгай зориулалтын агуулахын байршил, агуулахад хадгалах бараа, бүтээгдэхүүний жагсаалт, хадгалалт, хамгаалалтын журмыг холбогдох хяналтын байгууллагуудын саналыг харгалзан Боомтын нэгдсэн захиргааны дарга батална.

12.4.Боомтын дэд бүтэц, барилга байгууламжийг барьж байгуулахтай холбогдох харилцааг Хот байгуулалтын тухай, Барилгын тухай, Авто замын тухай, Төмөр замын тээврийн тухай, Байгаль орчныг хамгаалах тухай хууль болон холбогдох бусад хууль тогтоомжоор зохицуулна.

12.5.Боомтын хяналт шалгалтын бүс дэх дэд бүтэц, барилга байгууламж, хяналт шалгалтын тоног төхөөрөмж, техник хэрэгсэл нь төрийн өмч байна.

12.6.Боомтын хяналт шалгалтын бүс дэх дэд бүтэц, барилга байгууламжийн хөрөнгө оруулалтыг төр, хувийн хэвшлийн түншлэлийн хэлбэрээр, мөн концессын гэрээгээр төрийн өмчлөлд шилжүүлэх нөхцөлтэйгээр байгуулж хувийн хэвшлээр гүйцэтгүүлж болно.

12.7.Боомтын хяналт шалгалтын бүсээс бусад хэсгийн дэд бүтэц, барилга байгууламж нь хувийн хэвшлийн болон төр, хувийн хэвшлийн холимог хэлбэртэй байж болно.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

Дээрх саналтай холбогдуулан Улсын Их Хурлын гишүүн Х.Тэмүүжин санал хэлж, Улсын Их Хурлын гишүүн М.Батчимэг тайлбар хийв.

**21.** Төслийн 14.1, 14.3 дахь хэсгийг дор дурдснаар өөрчлөн найруулж, дугаарыг өөрчлөх:

“14.1.Боомтын хяналт шалгалтын бүсэд боомтын хяналтын болон аюулгүй байдлыг хангах байгууллага хууль тогтоомжийн дагуу үйл ажиллагаа явуулна.”

“14.2.Боомтын бүсэд энэ хуулийн 14.1-д зааснаас бусад иргэн, хуулийн этгээд Боомтын захиргаанаас зөвшөөрөл авч, тогтоосон цэгт үйл ажиллагаа явуулна.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**22.** Төслийн 14.2, 14.5 дахь хэсгийг хасах саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**23.** Төслийн 15, 16 дугаар зүйлийг хасах саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**24.** Төслийн 17.1, 17.2, 17.7, 17.8 дахь хэсгийг тус тус хасах саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**25.** Төслийн 17.3 дахь хэсгийн “зорчигчийг” гэснийг “Монгол Улсын” гэсний өмнө шилжүүлэх гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**26.** Төслийн 17.3, 17.4 дэх хэсэг, 18.2.1 дэх заалтын “Иргэний шилжилт, харьяаллын” гэснийг “Иргэний харьяалал, шилжилт хөдөлгөөний” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**27.** Төслийн 17.5, 17.6 дахь хэсгийг дор дурдснаар өөрчлөн найруулах:

“17.5.Зорчигчийг улсын хилээр үл нэвтрүүлэх, саатуулах талаар эрх бүхий байгууллагаас иргэний харьяалал, шилжилт хөдөлгөөний байгууллагад зохих журмын дагуу мэдэгдсэн тохиолдолд түүнийг улсын хилээр нэвтрүүлэхгүй.

17.6.Зорчигч, тээврийн хэрэгсэл нь боомтод тогтоосон замаар нэвтрэх бөгөөд иргэний харьяалал, шилжилт хөдөлгөөний болон гаалийн улсын байцаагчид шалгуулах үүрэгтэй.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**28.** Төслийн 17 дугаар зүйлд дор дурдсан агуулгатай 17.9 дэх хэсэг нэмэх:

“17.9.Боомтын хяналтын байгууллагын хяналт шалгалтыг тухайн тээврийн хэрэгслийн хуваарьт хугацаанд багтаан дуусгана. Боомтын хяналтын байгууллагууд зайлшгүй тохиолдолд хуваарьт хугацааг холбогдох тээврийн байгууллагатай тохиролцон сунгаж болно.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**29.**Төслийн 18.1 дэх хэсгийн “гааль, хорио цээрийн хяналтын болон иргэний шилжилт, харьяаллын” гэснийг “боомтын хяналтын” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**30.** Төслийн 18.2.3 дахь заалтын “шалгалт” гэсний өмнө “хяналт” гэж нэмэх гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**31.** Төслийн 18.3 дахь хэсгийг дор дурдсанаар өөрчлөн найруулах:

“18.3.Боомтын хяналт шалгалтын дарааллыг боомтын төрөл, зэрэглэлийг харгалзан Боомтын Үндэсний зөвлөл энэ хуулийн 5.1-д заасан зарчмыг үндэслэн тогтооно.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**32.** Төслийн 19 дүгээр зүйлийг хасах саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**33.** Төслийн 20.1 дэх хэсгийн “журмын” гэсний өмнө “боомтод мөрдөх” гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**34.** Төслийн 20.3 дахь хэсгийг хасах саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**35.** Төслийн 20.4 дэх хэсгийн “орох, гарах зам болон боомтын нутаг дэвсгэрт” гэснийг “бүсэд” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**36.** Төслийн 20.5 дахь хэсгийн “Боомтод” гэснийг “Боомтын хяналт шалгалтын бүсэд” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**37.** Төслийн 21, 22 дугаар зүйлийг хасах саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**38.** Төслийн Наймдугаар бүлэгт дор дурдсан агуулгатай 23 дугаар зүйл шинээр нэмж дугаарыг өөрчлөх.

**“23 дугаар зүйл.Боомтын Үндэсний зөвлөл**

23.1.Боомтын Үндэсний зөвлөл /цаашид “Үндэсний зөвлөл” гэх/ нь боомт хөгжүүлэх асуудлаар баримтлах бодлого боловсруулах, энэхүү бодлогыг хэрэгжүүлэхэд энэ хуулийн 23.2-т заасан байгууллагын оролцоог хангаж ажиллах үүрэг бүхий орон тооны бус байгууллага бөгөөдажлаа Засгийн газарт тайлагнана.

23.2.Үндэсний зөвлөлийн бүрэлдэхүүнд хууль зүйн, сангийн, гадаад харилцааны, эдийн засгийн хөгжлийн асуудал эрхэлсэн Засгийн газрын гишүүн, боомтын хяналтын болон аюулгүй байдлыг хангах байгууллага, худалдаа аж үйлдвэрийн танхим, логистикийн холбооны төлөөллөөс бүрдэх бөгөөд Үндэсний зөвлөлийн дарга нь Засгийн газрын Хэрэг эрхлэх газрын дарга байна.

23.3.Үндэсний зөвлөлийн дүрмийг Засгийн газар батална.

23.4.Үндэсний зөвлөл дараах бүрэн эрхийгхэрэгжүүлнэ:

23.4.1.боомт нээх, хаах, шинээр байгуулах, өргөтгөх, боомтын дэд бүтцийн асуудлыг шийдвэрлэх болон боомтыг хөгжүүлэх талаар нэгдсэн бодлого боловсруулах;

23.4.2.боомтын хяналтын болон аюулгүй байдлыг хангах байгууллагын ажлын уялдаа холбоог бэхжүүлэх, боомтын үйл ажиллагааг сайжруулах талаар зөвлөмж гаргах;

23.4.3.боомтын хяналтын болон аюулгүй байдлыг хангах байгууллагын албан хаагчдын нийгмийн асуудлын талаар бодлого боловсруулах;

23.4.4.Боомтын захиргааны өмч, хөрөнгийн ашиглалт, зарцуулалтын талаар холбогдох зөвлөмж гаргах;

23.4.5.Боомтын нэгдсэн захиргаанаас боловсруулсан боомтыг хөгжүүлэх, дэд бүтэц, хөрөнгө оруулалтын хөтөлбөр, төлөвлөгөөг хэлэлцэх;

23.4.6.боомтод мөрдөх нийтлэг журам батлах;

23.4.7.боомтын талаарх хууль тогтоомжийн биелэлт, гаргасан шийдвэр, зөвлөмжийн хэрэгжилтэд хяналт тавих;

23.4.8.боомтын хяналт шалгалтын дарааллыг тогтоох;

23.4.9.хэлэлцсэн асуудлаараа Засгийн газраас шийдвэр гаргуулах;

23.4.10.Боомтын нэгдсэн захиргааны дүрэм батлах;

23.4.11.хууль тогтоомжид заасан бусад бүрэн эрх.

23.5.Үндэсний зөвлөл хэлэлцсэн асуудлаараа шийдвэр, зөвлөмж, дүгнэлт гаргах бөгөөд Боомтын нэгдсэн захиргаа хэрэгжилтийг зохион байгуулж, биелэлт, үр дүнг тогтоосон хугацаанд Үндэсний зөвлөлд тайлагнана.

23.6.Үндэсний зөвлөл шаардлагатай гэж үзвэл асуудлыг Засгийн газрын хуралдаанд оруулж шийдвэрлүүлнэ.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

Гишүүдийн олонхын саналаар дэмжигдлээ.

Дээрх саналтай холбогдуулан Улсын Их Хурлын гишүүн Б.Гарамгайбаатар санал хэлж, Улсын Их Хурлын гишүүн М.Батчимэг тайлбар хийв.

**39.** Төслийн 23 дугаар зүйлийг дор дурдсанаар өөрчлөн найруулж, дугаарыг өөрчлөх:

**“24 дүгээр зүйл.Боомтын нэгдсэн захиргаа**

24.1.Боомтын хяналтын болон аюулгүй байдлыг хангах байгууллагын үйл ажиллагааг уялдуулах, ерөнхий зохицуулалтаар хангах үүрэг бүхий Боомтын нэгдсэн захиргаа нь Үндэсний зөвлөлийн ажлын албаны үүргийг гүйцэтгэнэ.

24.2.Боомтын нэгдсэн захиргааны даргыг Үндэсний зөвлөлийн саналыг үндэслэн Засгийн газрын Хэрэг эрхлэх газрын дарга томилно.

24.3.Боомтын нэгдсэн захиргааны бүтэц, зохион байгуулалт, орон тооны дээд хязгаарыг Засгийн газар батална.

24.4.Боомтын нэгдсэн захиргаа нь Засгийн газрын Хэрэг эрхлэх газрын дэргэд ажиллана.

24.5.Боомтын нэгдсэн захиргаа дараах чиг үүргийг хэрэгжүүлнэ:

24.5.1.боомтод мөрдөх нийтлэг журмыг боловсруулах, түүнийг хэрэгжүүлэх ерөнхий зохицуулалтаар хангах;

24.5.2.боомтын хөгжлийн ерөнхий төлөвлөгөө болон Үндэсний зөвлөлийн шийдвэрийг хэрэгжүүлэх ажлыг зохион байгуулах;

24.5.3.боомтод хийгдэх хөрөнгө оруулалтад захиалагчаар оролцох;

24.5.4.боомтын хөгжлийн ерөнхий төлөвлөгөө, холбогдох төслийн дагуу барих, өргөтгөх үйл ажиллагаанд хяналт тавих;

24.5.5.боомтын хяналт шалгалт болон иргэдэд үзүүлэх үйлчилгээг олон улсын жишиг, шаардлагад нийцүүлэн шуурхай, чирэгдэлгүй зохион байгуулах, боловсронгуй болгоход шаардагдах эрх зүйн зохицуулалт, зохион байгуулалтын болон хөрөнгө оруулалт, санхүүжилтийн асуудлыг зохих журмын дагуу шийдвэрлүүлэх, хэрэгжилтийг зохион байгуулах;

24.5.6.энэ хуулийн 23.4.3-т заасан албан хаагчдын нийгмийн асуудлыг шийдвэрлэх арга хэмжээ авах;

24.5.7.үйл ажиллагааны зорилго, чиг үүрэгт хамаарах асуудлаар Үндэсний зөвлөлд санал оруулж, шийдвэрлүүлэх;

24.5.8.боомтод үйл ажиллагаа явуулж байгаа иргэн, хуулийн этгээдээс гүйцэтгэсэн ажил, үйлчилгээтэй холбоотой статистик дүн, мэдээ, судалгааг үнэ төлбөргүй гаргуулан авах;

24.5.9.өөрийн чиг үүрэгт хамаарах асуудлаар гадаад улсын ижил төрлийн байгууллагатай харилцаа тогтоож хамтран ажиллах;

24.5.10.төр, хувийн хэвшил, хөрөнгө оруулагчдын түншлэлийг дэмжих замаар боомтын үйл ажиллагаанд үйлчилгээний дэвшилтэт хэлбэрийг нэвтрүүлэх;

24.5.11.хууль тогтоомжид заасан бусад чиг үүрэг.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**40.** Төслийн 25 дугаар зүйлийг дор дурдсанаар өөрчлөн найруулах:

**“25 дугаар зүйл.Боомтын зөвлөл**

25.1.Боомтын хяналтын болон аюулгүй байдлыг хангах байгууллага, тээврийн байгууллага, орон нутгийн болон тухайн боомтын бүсэд үйл ажиллагаа явуулж байгаа хувийн хэвшлийн төлөөлөл оролцсон Боомтын зөвлөл ажиллана. Боомтын зөвлөлийн дарга нь Боомтын захиргааны дарга байна.

25.2.Боомтын зөвлөл нь тухайн боомтод мөрдөх журам, боомтын дэд бүтэц барих, гадаад улсын ижил төрлийн байгууллагатай харилцаа тогтоож хамтран ажиллах зэрэг асуудлаар Боомтын захиргааны дарга, боомтын хяналтын болон аюулгүй байдлыг хангах байгууллага, орон нутгийн удирдлагад зөвлөх чиг үүргийг хэрэгжүүлнэ.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**41.** Төслийн 24 дүгээр зүйлийг дор дурдсанаар өөрчлөн найруулж, дугаарыг өөрчлөх:

**“26 дугаар зүйл.Боомтын захиргаа**

26.1.Боомтод Боомтын захиргаа ажиллана.

26.2.Боомтын захиргааны дүрэм, бүтэц, зохион байгуулалт, орон тооны дээд хязгаарыг боомт тус бүрээр Үндэсний зөвлөлийн саналыг үндэслэн Боомтын нэгдсэн захиргааны дарга батална.

26.3.Боомтын захиргааны даргыг Боомтын зөвлөлөөс санал болгосны дагуу Боомтын нэгдсэн захиргааны дарга томилж, чөлөөлнө.

26.4.Боомтын захиргаа нь дараах чиг үүргийг хэрэгжүүлнэ:

26.4.1.тухайн боомт дахь хяналтын болон аюулгүй байдлыг хангах байгууллага, холбогдох бусад байгууллагын ажлын уялдаа холбоог хангаж, төрийн байгууллагын албан хаагчдын ажиллах нөхцлийг бүрдүүлэх, үйл ажиллагаанд нь шаардлагатай дэмжлэг үзүүлэх;

26.4.2.төрийн үйлчилгээг чирэгдэлгүй, шуурхай хүргэх, худалдааг хөнгөвчлөх, цахим нэг цонхны үйлчилгээг нэвтрүүлэх ажлыг тухайн боомтын хэмжээнд зохион байгуулах;

26.4.3.гадаад улсын ижил төрлийн байгууллагатай хууль тогтоомж, Боомтын нэгдсэн захиргаанаас өгсөн чиглэл, удирдамж, эрхлэх асуудлын хүрээнд хамаарах асуудлаар харилцаа тогтоож хамтран ажиллах;

26.4.4.боомтын бүсэд хөдөлгөөний аюулгүй байдлыг хангах, байгаль орчны тэнцвэрт байдлыг хадгалахад шаардлагатай арга хэмжээг авч хэрэгжүүлэх;

26.4.5.Боомтын нэгдсэн захиргааны шийдвэр, Боомтын зөвлөлөөс гаргасан зөвлөмжийг хэрэгжүүлэх ажлыг зохион байгуулах;

26.4.6.боомтын дэд бүтэц, барилга байгууламжид засвар, үйлчилгээ хийх ажлыг хариуцан зохион байгуулах;

26.4.7.энэ хуулийн 23.4.6-д заасан журамд нийцүүлэн тухайн боомтын журам батлах;

26.4.8.хууль тогтоомжид заасан бусад чиг үүрэг.

26.5.Боомтын захиргаа нь боомтын хяналтын болон аюулгүй байдлыг хангах байгууллага, бусад төрийн хяналтын байгууллагын хяналт шалгалтын үйл ажиллагаанд хөндлөнгөөс оролцохыг хориглоно.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**42.** Төслийн 26 дугаар зүйлийг дор дурдсанаар өөрчлөн найруулж, дугаарыг өөрчлөх:

“27.1.Боомтын захиргаа нь боомтын дэргэдэх суурьшлын бүсийг хөгжүүлэх асуудлаар нутгийн өөрөө удирдах байгууллага, Засаг даргатай хамтран ажиллана.

27.2.Боомтын зөвлөл нь боомтын асуудлаар нутгийн өөрөө удирдах байгууллага, Засаг даргад зөвлөмж өгч болно.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**43.** Төслийн 27 дугаар зүйлийг дор дурдсанаар өөрчлөн найруулж, дугаарыг өөрчлөх:

“28.1.Боомтын тухай хууль тогтоомж зөрчсөн гэм буруутай этгээдэд эрүүгийн хариуцлага хүлээлгэхээргүй бол зөрчлийн шинж байдлыг харгалзан эрх бүхий улсын байцаагч дараах хариуцлага хүлээлгэнэ:

28.1.1.энэ хуулийн 14.4-д заасан журмыг зөрчсөн бол нэг сарын хөдөлмөрийн хөлсний доод хэмжээг 1-4 дахин нэмэгдүүлсэнтэй тэнцэх хэмжээний төгрөгөөр торгох;

28.1.2.энэ хуулийн 23.4.6, 26.4.7-д заасан журмыг зөрчсөн бол нэг сарын хөдөлмөрийн хөлсний доод хэмжээг 2-3 дахин нэмэгдүүлсэнтэй тэнцэх хэмжээний төгрөгөөр торгох;

28.1.3.энэ хуулийн 12.3-т заасан журмыг зөрчсөн бол нэг сарын хөдөлмөрийн хөлсний доод хэмжээг 7-14 дахин нэмэгдүүлсэнтэй тэнцэх хэмжээний төгрөгөөр торгох буюу үйл ажиллагаа явуулах эрхийг нь хасах.

28.2.Боомтын хөгжлийн ерөнхий төлөвлөгөөг зөрчиж дэд бүтэц, барилга байгууламж барьсан бол шүүхийн шийдвэрээр уг гэм буруутай этгээдийн зардлаар дэд бүтэц, барилга байгууламжийг албадан нурааж, гэм буруутай этгээдийг нэг сарын хөдөлмөрийн хөлсний доод хэмжээг 71-106 дахин нэмэгдүүлсэнтэй тэнцэх хэмжээний төгрөгөөр торгоно.

28.3.Энэ хуулийн 12.3-т заасан журмыг зөрчиж тусгай зориулалтын агуулахыг зорчигч, хүн амын нягтрал ихтэй газар барьсан бол шүүхийн шийдвэрээр гэм буруутай этгээдийн зардлаар албадан нурааж, гэм буруутай этгээдийг нэг сарын хөдөлмөрийн хөлсний доод хэмжээг 71-106 дахин нэмэгдүүлсэнтэй тэнцэх хэмжээний төгрөгөөр торгоно.

28.4.Энэ хуулийг зөрчсөний улмаас учирсан хохирлыг холбогдох хуульд заасны дагуу гэм буруутай этгээдээр нөхөн төлүүлнэ.” гэсэн саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**44.**  Хуулийг 2013 оны 10 дугаар сарын 01-ний өдрөөс эхлэн дагаж мөрдөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

Гишүүдийн олонхын саналаар дэмжигдлээ.

**Хоёр. Монгол Улсын Засгийн газрын тухай хуульд нэмэлт оруулах тухай хуулийн төслийн талаарх ажлын хэсгийн санал:**

**1.** Төслийн 1 дүгээр зүйлийн ““-Засаг даргын үйл ажиллагааг удирдлага, зохицуулалтаар хангах асуудал” гэсний дараа” гэснийг хасах саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**Гурав. Газрын тухай хуульд нэмэлт, өөрчлөлт оруулах тухай хуулийн төслийн талаарх ажлын хэсгийн саналууд:**

**1.** Төслийн 1 дүгээр зүйлийн “хилийн боомтын газар” гэснийг “хилийн боомтын бүс” гэж өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

Гишүүдийн олонхын саналаар дэмжигдлээ.

**2.** Төслийн 2 дугаар зүйлийг хасах саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**3.** Төслийн 3 дугаар зүйлийн “гэж, 21 дүгээр зүйл 21.4.3 дахь заалтын “21.3.2-т зааснаас бусад” гэснийг “21.3.2-т заасан болон Хилийн боомтын газраас бусад” гэж, 441 дүгээр зүйлийн 441.1 дэх хэсгийн “Сууц өмчлөгчдийн” гэснийг “Хуульд өөрөөр заагаагүй бол Сууц өмчлөгчдийн”” гэснийг хасах саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**Дөрөв. Монгол Улсын Хилийн тухай хуульд нэмэлт, өөрчлөлт оруулах тухай хуулийн төслийн талаарх ажлын хэсгийн саналууд:**

**1.** Төслийн 2 дугаар зүйлийг хасах саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**2.** Төслийн 3 дугаар зүйлийн “3, 4 дэх заалтыг” гэснийг “3 дахь заалтыг” гэж өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**Тав. Гаалийн тухай хуульд нэмэлт оруулах тухай хуулийн төслийн талаарх ажлын хэсгийн санал:**

**1.** Гаалийн тухай хуульд нэмэлт оруулах тухай хуулийн төслийг буцаах саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**Зургаа. Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай хуулийн төслийн талаарх ажлын хэсгийн саналууд:**

**1.** Төслийн 3 дугаар зүйлийн “хуулийн” гэсний дараа “36 дугаар зүйлийн 36.2 дахь хэсгийн “гадаадын иргэний” гэснийг “иргэний харьяалал, шилжилт хөдөлгөөний” гэж,” гэж нэмэх саналыг дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

Гишүүдийн олонхын саналаар дэмжигдлээ.

**2.** Төслийн 3 дугаар зүйлийн “иргэний шилжилт, харьяаллын”, “иргэний шилжилтийн” гэснийг “Иргэний харьяалал, шилжилт хөдөлгөөний” гэж өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

**Долоо. Хүн худалдаалахтай тэмцэх тухай хуульд өөрчлөлт оруулах тухай хуулийн төслийн талаарх ажлын хэсгийн санал:**

**1.** Төслийн 1 дүгээр зүйлийн “Иргэний шилжилт, харьяаллын байгууллага” гэснийг “иргэний харьяалал, шилжилт хөдөлгөөний” гэж өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

Гишүүдийн олонхын саналаар дэмжигдлээ.

**Найм. Тогтоолын хавсралтад өөрчлөлт оруулах тухай Монгол Улсын Их Хурлын тогтоолын төслийн талаарх ажлын хэсгийн саналууд:**

**1.** Төслийн 1 дэх заалтын “9.Иргэний шилжилт, харьяаллын ерөнхий газар” гэснийг “9.Иргэний харьяалал, шилжилт хөдөлгөөний ерөнхий газар” гэж өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

Гишүүдийн олонхын саналаар дэмжигдлээ.

**2.** Төслийн 2 дахь заалтын “2012 оны ... дугаар сарын ...-ны” гэснийг “Хилийн боомтын тухай хууль хүчин төгөлдөр болсон” гэж өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Гишүүдийн олонхын саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн М.Батчимэг Улсын Их Хурлын чуулганы нэгдсэн хуралдаанд танилцуулахаар тогтов.

***Хамтарсан хуралдаан 16 цаг 00 минутад өндөрлөв.***

**Тэмдэглэлтэй танилцсан:**

АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ ДАРГА Ц.ЦОЛМОН,

ХУУЛЬ ЗҮЙН БАЙНГЫН ХОРООНЫ ДАРГА Ш.ТҮВДЭНДОРЖ

**Тэмдэглэл хөтөлсөн:**

ПРОТОКОЛЫН АЛБАНЫ ШИНЖЭЭЧ

Б.БАТГЭРЭЛ

**УЛСЫН ИХ ХУРЛЫН 2013 ОНЫ ХАВРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРОО, ХУУЛЬ**

**ЗҮЙН БАЙНГЫН ХОРООДЫН 7 ДУГААР САРЫН 03-НЫ ӨДРИЙН**

**ХАМТАРСАН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ц.Цолмон:** -Хуралдаанаа эхлэх бололцоотой болж байна. Аюулгүй байдал, гадаад бодлогын байнгын хороо болон Хууль зүйн байнгын хорооны гишүүдийн ирц бүрдлээ.

Ингээд Байнгын хороодын хуралдаанаар хэлэлцэх асуудлыг танилцуулъя.

Хилийн боомтын тухай хуулийн төсөл, Засгийн газрын тухай хуульд нэмэлт оруулах тухай, Газрын тухай хуульд нэмэлт, өөрчлөлт оруулах тухай, Монгол Улсын Хилийн тухай хуульд нэмэлт, өөрчлөлт оруулах тухай, Гаалийн тухай хуульд нэмэлт оруулах тухай, Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай, Хүн худалдаалахтай тэмцэх тухай хуульд өөрчлөлт оруулах тухай хуулийн төслүүд болон Тогтоолын хавсралтад өөрчлөлт оруулах тухай Улсын Их Хурлын тогтоолын төсөл. Энэ асуудлыг анхны хэлэлцүүлэг хийхээр байна.

Хэлэлцэх асуудлаар санал хэлэх гишүүд байна уу?

**Р.Бурмаа:** -Хадгаламж, зээлийн хоршоодын асуудлаар ажлын хэсгийн дүгнэлт гарсан гэсэн. Тэрийг хэлэлцэхгүй юу? Тэр асуудлаар Хууль зүйн байнгын хорооныхон тайлбар хэлэхгүй юу? Тэр асуудлыг хэлэлцэх асуудалдаа оруулах бололцоо?

**Ц.Цолмон:** -Хамтарсан хуралдаанаар уу?

**Р.Бурмаа:** -Тийм.

**Ц.Цолмон:** -Хууль зүйн байнгын хороо үргэлжлээд хэлэлцэнэ. Ер нь мэдээлэл болгоод хэлэхэд, одоо хамтарсан хуралдаанаа хийчихээд, дараа нь хоёр Байнгын хороо тус тусдаа өөр, өөрийнхөө асуудлыг хэлэлцэхээр байгаа. Түвдэндорж дарга орон нутгийн томилолттой байгаа учраас би бас энэ хуралдааныг даргалж байна гэдэг тайлбарыг хэлчихье.

Хэлэлцэх асуудлаар өөр асуудал оруулах гишүүд байна уу?

-Алга байна.

Хэлэлцэх асуудлаа баталъя гэсэн гишүүд гараа өргөнө үү.

-Олонх байна. Ингээд хэлэлцэх асуудлаа баталлаа.

Хэлэлцэх асуудалдаа оръё.

Хилийн боомтын тухай хуулийн төсөл, Засгийн газрын тухай хуульд нэмэлт оруулах тухай, Газрын тухай хуульд нэмэлт, өөрчлөлт оруулах тухай, Монгол Улсын Хилийн тухай хуульд нэмэлт, өөрчлөлт оруулах тухай, Гаалийн тухай хуульд нэмэлт оруулах тухай, Гадаадын иргэний эрх зүйн байдлын тухай хуульд нэмэлт, өөрчлөлт оруулах тухай, Хүн худалдаалахтай тэмцэх тухай хуульд өөрчлөлт оруулах тухай хуулийн төслүүд болон Тогтоолын хавсралтад өөрчлөлт оруулах тухай Улсын Их Хурлын тогтоолын төслүүдийн анхны хэлэлцүүлгийг хийе.

Ажлын хэсгийг танилцуулъя. Ажлын хэсгийнхнийг микрофонтой ширээнд суухыг урьж байна.

Энхтуяа -Засгийн газрын Хэрэг эрхлэх газрын Хууль, эрх зүйн газрын дарга

Мөнхбат -Гадаадын иргэн, харьяатын асуудал эрхлэх газрын дэд дарга

Бизьяа -Гадаад харилцааны яамны Хил, хилийн боомтын хэлтсийн дарга

Чимэгсанаа -Эдийн засгийн хөгжлийн яамны Чөлөөт бүсийн хэлтсийн дарга

Төгсбаяр -Мэргэжлийн хяналтын ерөнхий газрын Хилийн мэргэжлийн хяналтын газрын дарга

Мөнхбат -Тагнуулын ерөнхий газрын тасгийн дарга

Түвшинтөгс -Тагнуулын ерөнхий газрын ахлах ажилтан

Батсүх -Засгийн газрын Өмнөговь аймаг дахь Бүрэн эрхт төлөөлөгчийн газрын ажлын албаны хилийн Гашуунсухайт боомт хариуцсан мэргэжилтэн

Мөнхчулуун -Хил хамгаалах ерөнхий газрын Хилийн шалган нэвтрүүлэх албаны хэлтсийн дарга

Мөнхтогос -Гаалийн ерөнхий газрын хэлтсийн дарга

Жигжид -Татварын ерөнхий газрын дэд дарга

Нэргүйбаатар -Зам, тээврийн яамны Авто тээврийн бодлогын хэрэгжилтийг зохицуулах хэлтсийн дарга

Зоригтбаатар -Төмөр замын бодлогын хэрэгжилтийг зохицуулах хэлтсийн мэргэжилтэн.

Ажлын хэсгийг танилцууллаа.

Хэлэлцэж байгаа асуудалтай холбогдуулан ажлын хэсгийн танилцуулгыг Улсын Их Хурлын гишүүн, Улсын Их Хурлын ажлын хэсгийн ахлагч Батчимэг танилцуулна.

**М.Батчимэг:** -Байнгын хороодын дарга, эрхэм гишүүд ээ,

Улсын Их Хурлын Аюулгүй байдал, гадаад бодлогын, Хууль зүйн байнгын хорооны 2013 оны хамтарсан тогтоолоор Засгийн газраас 2013 оны 01 дүгээр сарын 09-ний өдөр Улсын Их Хуралд өргөн мэдүүлсэн Хилийн боомтын тухай хуулийн төсөл болон холбогдох бусад хууль, Улсын Их Хурлын тогтоолын төслийг чуулганаар хэлэлцүүлэх бэлтгэл хангах үүрэг бүхий ажлын хэсгийг байгуулж, ажлын хэсгийг Улсын Их Хурлын гишүүн М.Батчимэг ахалж, Улсын Их Хурлын гишүүн Д.Батцогт, Д.Ганбат, Р.Гончигдорж, С.Дэмбэрэл, Л.Энх-Амгалан, Ж.Энхбаяр нар болон холбогдох бусад албан тушаалтнууд уг ажлын хэсэгт багтаж ажиллалаа.

Ажлын хэсэг нийт 9 удаа хуралдаж, Замын-Үүд боомтын үйл ажиллагаатай танилцан, холбогдох байгууллагуудаас дэлгэрэнгүй болон тусгайлсан мэдээллийг сонсож ажилласан.

Хилийн боомтын тухай хуулийн төслийг ажлын хэсгийн хуралдаанаар хэлэлцэх явцад Улсын Их Хурлын гишүүдээс гаргасан саналыг анхааралдаа авч, төслийн зүйл, заалтыг нэг бүрчлэн хэлэлцэж, нийт 56 санал гарсныг Байнгын хороодын хамтарсан хуралдаанд танилцуулж байна. Үүнээс зарчмын шинжтэй зарим саналыг танилцуулъя. Үүнд:

Хилийн боомтыг хөгжүүлэх бодлого боловсруулах үүрэг бүхий Боомтын Үндэсний зөвлөл ажиллах асуудлыг төсөлд шинээр нэмж, түүний бүрэн эрх, бүрэлдэхүүний талаар тусгасан.

Түүнчлэн “боомтын бүс”, “хяналт шалгалтын бүс”, “боомтын дэд бүтэц” зэрэг нэр томьёог шинээр тодорхойлж орууллаа. Хилийн боомтын нэвтрүүлэх чадварыг нэмэгдүүлэх, эдийн засагт гүйцэтгэх үүргийг дээшлүүлэх үүднээс худалдааг хөнгөвчлөх цогц арга хэмжээг нэвтрүүлэхийг чухалчилж “цахим нэг цонхны үйлчилгээ”, “худалдааг хөнгөвчлөх”, “зураасан код” зэрэг нэр томьёог хуулийн төсөлд шинээр нэмж, холбогдох харилцааг төсөлд тусгасан болно.

Боомтын зөвлөлийн бүрэлдэхүүнд нутгийн захиргааны байгууллага, тухайн боомтод үйл ажиллагаа явуулж байгаа хувийн хэвшлийн төлөөллийг оролцуулахаар мөн төсөлд нэмж тусгасан болно.

Боомтын нэгдсэн захиргааны чиг үүргийг өөрчлөн найруулсан бөгөөд уг захиргааны харьяаллын талаар Улсын Их Хурлын гишүүн Ж.Энхбаяр зарчмын өөр саналтай байсан.

Олон улсын жишигт нийцсэн боомтын дэд бүтцийг хөгжүүлэх, боомтын хяналтын болон аюулгүй байдлыг хангах байгууллагуудын уялдаа холбоог бэхжүүлэх, төрийн албан хаагчдын нийгмийн асуудлыг шийдвэрлэх, иргэдэд шуурхай үйлчлэх чиг үүргийг төсөлд тодорхой тусгасан.

Хилийн боомтын бүс дэх дэд бүтэц, барилга байгууламж, хяналт шалгалтын тоног төхөөрөмж, техник хэрэгслийн өмчлөл, хөрөнгө оруулалтын хэлбэрийг өргөтгөн тодотгож, дэд бүтэц, барилга байгууламжийг төр, хувийн хэвшлийн түншлэлийн хэлбэрээр, мөн концессын гэрээгээр төрийн өмчлөлд шилжүүлэх нөхцөлтэйгээр барьж болохыг төсөлд тусгасан.

Төрөөс боомтын талаар баримтлах зарчмыг тухайн зохицуулж байгаа харилцаа, агуулгад нийцүүлэн өөрчилсөн.

Мөн хилийн боомтод үйлчилгээний стандарт тогтоох, газар эзэмших зөвшөөрөл олгох, төрийн хяналт шалгалтын байгууллагуудын үйл ажиллагаанд хөндлөнгөөс оролцох зэрэг хүнд суртал, авлига үүсэж болзошгүй чиг үүрэг, төслийн зохицуулах хүрээнд үл хамаарах, бусад салбарын хууль тогтоомж, эрх зүйн актаар зохицуулах боломжтой давхардсан, тунхаглалын шинжтэй заалтуудыг хассан.

Ажлын хэсгийн хуралдаанаар дэмжигдсэн саналуудыг нэгтгэн томьёолж Та бүхэнд тараасан болно.

Байнгын хорооны эрхэм гишүүд ээ,

Хилийн боомтын тухай хуулийн төсөл болон холбогдох бусад хууль, Улсын Их Хурлын тогтоолын төслийг анхны хэлэлцүүлэгт бэлтгэсэн талаар ажлын хэсгээс гаргасан саналыг хэлэлцэн шийдвэрлэж өгөхийг Та бүхнээс хүсье. Анхаарал тавьсанд баярлалаа.

**Д.Лүндээжанцан:** -Саналын томьёоллуудыг тараасан уу?

**Ц.Цолмон:** -Тараасан.

**Д.Лүндээжанцан:** -Надад байхгүй байна.

**Ц.Цолмон:** -Батчимэг гишүүнд баярлалаа. Одоо хэлэлцэж байгаа асуудалтай холбогдуулан асуулт асуух гишүүд байна уу? Нэрсээ өгөөрэй.

Дараа нь бид нар ажлын хэсгээс гаргасан зарчмын зөрүүтэй саналуудаар санал хураалт явуулна.

Батболд, Лүндээжанцан, Ганбат, Баярцогт гишүүд.

-Батболд гишүүн.

**С.Батболд:** -Энэ дээр төсөл, танилцуулга дээр сая гарч байна л даа. Ер нь хилийн боомтын үйл ажиллагааг зохицуулахад нэлээн хэдэн зарчмын саналууд гарлаа гэж. Тэгээд төр, хувийн хэвшлийн түншлэлээр дэд бүтэц, хөрөнгө оруулалтыг шийдэж болно гэсэн зүйл орж байгаа юм байна.

Ер нь яг энэ хилийн боомтууд маань болохоор яг тогтсон, ялангуяа дэд бүтцийн хүрээнд дэд бүтцийн байгууламжууд үйлчилгээний хүрээнд нэг тийм стандарт гаргаж мөрдүүлэх энэ асуудал маань яаж орсон байгаа вэ? Төр, хувийн хэвшлийн хүрээнд нэлээн боломжтой юм уу, ач холбогдолтой хэсэг дээр нь жигтэйхэн өнгө үзэмжтэй дэд бүтэц, байгууламжууд бий болчихдог. Арай бага хэсэг дээр нь болохоор нэлээн царай муутай хэсэг бий болчихсон. Өөр биш, ерөнхийдөө Монгол Улсын хилийн боомтууд маань ер нь ижил төстэй стандартад хамрагдаж байх, дэд бүтэц, байгууламжийн хувьд. Энэ шаардлага нөхцөл энд тусгагдаж чадаж байгаа юу? Нэгдүгээрх нь.

Үйлчилгээг хөнгөвчлөх асуудлууд орсон байна. Энэ хуулийн дагуу хийгдэж байгаа байх. Худалдааг хөнгөвчлөх нэг цонхны үйлчилгээ хийх, энэ зөв, зүйтэй зүйлүүд байх. Энэ хүрээнд хүнд суртлыг багасгах чиг үүргийг хассан байгаа гээд орж байна. Энэ нь зөв л сонсогдож байгаа юм. Гэхдээ нөгөө талаасаа энэ маань ер нь ямар хууль, эрх зүйн актуудаар зохицуулагдаж очих юм бэ, яг зөв ойлголттой очиж байгаа юм уу, төрийн захиргааны ямар төв байгууллага энэ чиг үүргийг нь гүйцэтгэж гаргаж өгөх нь маш тодорхой заагдсан байгаа юу? Эсвэл хаслаа гээд зохицуулалт нь бүрэн дүүрэн хийгдээгүй бол харин илүү будилсан зүйл болчих юм биш байгаа. Хөнгөвчлөх гээд байгаа зүйлтэйгээ уялдаж чадсан байна уу, үгүй юу гэдгийг асууж тодруулъя гэж бодож байна.

Энд нэлээн яригдаад байгаа нэг асуудал бол харьяаллын асуудал яригдаад байх шиг байгаа юм. Энэ чинь Гадаад харилцааны яаман дээр нэг хэсэг үүрэг, функцүүд нь байж байгаад л, Хууль зүй, дотоод хэргийн яам гээд ингээд явж, явж байгаад сүүлд нь Хэрэг эрхлэх дээр салбар дундын зохицуулалт гээд очсон байх. Тийм ээ? Сайханбилэг дарга тэгж ойлгож оруулж байгаа байх. Зарим нь ерөнхийдөө энэ салбар дундын зохицуулалт бас чиг үүргийн нэг яам юм уу, сайдын төвшнөөс илүү шадар сайдын төвшинд байх ёстой юм, энэ нь илүү зохицуулалт нь сайжруулах боломжтой гэсэн ийм зүйл яригдаад байгаа юм. Энэ асуудал дээр ер нь ямар саналтай, байр суурьтай байгаа юм бол. Энд орж ирснээр бол Хэрэг эрхлэх газар дээр гэснээр орж ирсэн байгаа юу? Эдгээр зүйлийг тодруулж асууя гэж байгаа юм.

**Ц.Цолмон:** -Ажлын хэсэг хариулъя.

**М.Батчимэг:** -Баярлалаа. Батболд гишүүний асуултад хариулъя. Таны хөндөж байгаа нэгдүгээр асуудал бол стандарттай холбоотой асуудал. Боомтуудад нь мөрдөх нэгдсэн стандарт. Ер нь энэ Боомтын тухай хуулийн үндсэн гол хоёр агуулга бол хоёр тулгууртай авч үзэж байгаа юм.

Нэгдүгээрт нь, ерөөсөө хилийн боомт дээр үндэсний аюулгүй байдлыг хангах. Өнөөдрийг хүртэл гадаад бодлогыг нэг цонхоор явуулах, боомтод үйл ажиллагаа явуулж байгаа байгууллагууд үндэсний аюулгүй байдлын эрх ашигт нийцсэн үйл ажиллагаа явуулах гэсэн энэ аюулгүй байдалтай холбоотой асуудлууд маш их хөндөгддөг.

Хоёр дахь гол асуудал бол эдийн засгийн хөгжлийг дэмжсэн боомтын нэвтрүүлэх чадвараа нэмэгдүүлсэн, инфляци үүсэх тийм шалтгааныг арилгасан, худалдааг хөнгөвчилсөн гээд ийм эдийн засгийн хөгжлийг дэмжсэн ийм шинэчлэл, дэвшлийг бий болгоход чиглэгдэж байгаа юм. Тэр дотроо сая таны тавьдаг, боомтыг хөгжүүлэх стандарт гэдэг зүйлийг хуулийн төсөлд орж ирж байгаа зохицуулалт бол одоо Монгол Улсад урьд нь боомтын асуудлыг эрхлэх нэгдсэн байгууллага гэж ерөөсөө байгаагүй. Нэгдсэн бодлого боловсруулах, стандартыг тогтоох чиглэлийн асуудлыг хариуцдаг. Тийм учраас энэ хуулийн төсөлд анх Засгийн газраас орж ирсэн төсөл дээрээ бол боомтын захиргаа гэж байгуулаад, Засгийн газрын Хэрэг эрхлэх газрын мэдэлд, Хэрэг эрхлэх газрын дарга удирдах ийм чигтэйгээр боомтын захиргаа гэж байгууллага байгуулагдах байсныг ажлын хэсэг ажиллаад, ямар санал оруулж ирж байгаа вэ гэхээр боомтын үндэсний зөвлөл гэж. Боомтын зөвлөл гэж байгуулаад, боомтын зөвлөлөө Засгийн газрын Хэрэг эрхлэх газрын дарга даргалаад, боомтын зөвлөлд холбогдох энэ Засгийн газрын холбогдох байгууллагууд орж ажиллаад, түүнийхээ доор энэ боомтын асуудал хариуцсан алба Хэрэг эрхлэх газрынхаа бүрэлдэхүүнд ажиллахаар ингэж зохицуулагдаж байгаа юм.

Боомтын зөвлөл дээрээ нэгдсэн бодлогоо тодорхойлно, нэгдсэн стандартыг энд мөн боомтын зөвлөл дээр хэлэлцэж батлах, цаашдаа ажлын хэсгийн гишүүдээс гарсан санал бол стандартыг стандартын байгууллага баталгаажуулснаар цаашаа юм мөрдөгдөх ёстой гэдэг ийм санал гарч байгаа.

Ер нь товчхон хариулахад бодлого, стандартыг батлах асуудал үндэсний зөвлөл дээр хийгдэх юм. Боомтын захиргаа өөрөө энийг боловсруулах тийм боомтын нэгдсэн захиргаа. Орон нутагт ажиллаж байгаа захиргаануудаасаа саналыг аваад, боомтын нэгдсэн захиргаан дээр тэрийг боловсруулаад боомтын зөвлөлөөр баталж байх ийм зохицуулалт орж ирж байгаа юм.

Хоёрт нь, хүнд суртлын асуудал байгаа. Хуулийн төсөл дээр орж ирсэн зарим саналуудыг ажлын хэсэг дээр ярьж байгаад өөрчлөлт орж байгаа. Тэнд гол нь хүнд суртал нэмэгдүүлж болзошгүй заалтуудыг хассан гэж хэлж байгаа шалтгаан бол жишээлбэл, нэгдсэн захиргааны дарга нь улсын ерөнхий байцаагч байхаар ийм заалт орж ирсэн. Тэгэхээр бид нарын болгоомжлол бол, ажлын хэсгийн болгоомжлол улсын ерөнхий байцаагчийн эрх олгочихоор, ерөнхий байцаагч гэдэг чинь мэргэжлийн байгууллагуудын үйл ажиллагаанд оролцох ийм боломжийг олгочихож магадгүй. Гаалийн хяналт шалгалтын үйл ажиллагаанд оролцох, хорио цээрийн хяналт шалгалтын үйл ажиллагаанд буруу, зөв гэж оролцох. Ингэснээрээ хүнд суртлыг хөнгөвчлөх биш, дахиад ийм дарамт үүсгэх.

Дээр нь, хуулийн төсөл дээр үндсэндээ нэгдсэн захиргаа бол дээрээс нь удирддаг хэлбэрийн байгууллага байхаар орж ирснийг бид нар удирдах биш, зохицуулалтаар хангах гэж ингэж өөрчилсөн байгаа. Энэ мэтчилэнгээр одоо ажлын хэсэг дээр хүнд суртал үүсгэж болзошгүй гэсэн зохицуулалтуудыг ингэж өөрчилсөн. Шаардлагатай хяналт шалгалт бол байдгаараа байх ёстой. Хуулинд хяналт шалгалтын дарааллыг тодорхой оруулж өгч байгаа. Тэгээд аль болохоор хяналт шалгалтыг давхардуулахгүй байх, сая таны хэлдэг худалдааг хөнгөвчлөх тэр заалтууд чинь өөрөө хяналт шалгалтыг давхардуулахгүй, хүнд суртлыг бууруулахад чиглэж байгаа юм.

Харьяалалтай холбоотой асуудал байна. Ер нь ажлын хэсэг дээр явж, явж хамгийн маргаантай байсан асуудлын нэг нь энэ л дээ. Харьяаллыг яах юм бэ гэж. Хуулийн төсөл дээр өөр, өөр саналууд гарч байсан. Засгийн газраас орж ирсэн санал бол Хэрэг эрхлэх газарт харьяалагдахаар. Ажлын хэсгийн явцад Энхбаяр гишүүн болон зарим гишүүдээс шадар сайдад харьяалуулбал яасан юм бэ, зарим нь бүр Ерөнхий сайдын мэдэлд байлгая гэсэн ийм санал гаргаж байсан л даа. Тэгээд ярьсаар байгаад бид нар өнөөгийн байдлаар, өнөөдрийн төвшинд зөв шийдэл бол Засгийн газрын Хэрэг эрхлэх газар байна гэж үзсэн. Шалтгаан нь Засгийн газрын Хэрэг эрхлэх газар дээр өнөөдөр шинэ гарч ирж байгаа санал биш л дээ. Өмнөд боомтуудад, хилийн боомтууд дээр Засгийн газрын бүрэн эрхт төлөөлөгч гээд ингээд гараад ажиллаж байна. Энэ асуудал таныг Ерөнхий сайд байх үед, бас өмнөх Засгийн газрын үед шийдэгдээд явж байсан асуудал. Энд бүрэн эрхт төлөөлөгчийн ажлыг Хэрэг эрхлэх газраас чиглүүлээд нэлээн хэдэн жил бас ажиллачихсан. Хэрэг эрхлэх газар бол орон нутагтай харьцах асуудлыг нэгтгэж зангиддаг гэдэг утгаараа боомтыг ялангуяа хил дээрх боомтуудыг төвд хэтэрхий төвлөрүүлэх асуудал өөрөө дахиад хүнд суртал үүсгэнэ гэж үзэж байгаа юм. Тийм учраас орон нутагтайгаа уялдах хэлбэрээр боомтын захиргаа тэндээ илүү орон нутагтаа зохицсон, тэндээ боомтоо хөгжүүлэх ийм чиглэлээр ажиллах нь зүйтэй гэж үзээд, өнөөгийн төвшинд Засгийн газрын Хэрэг эрхлэх газар дээр яг энэ уламжлалаа бариад ажиллах нь зөв юм гэж үзсэн.

Шадар сайд дээр гэж байгаа хувилбар бол шадар сайдын харьяанд өнөөдрийн байдлаар Онцгой байдлын ерөнхий газар, мэргэжлийн хяналт гээд цөөхөн байгууллагууд байгаа шүү дээ. Яг энэ боомтын чиг үүргийн хүрээнд хамтарч ажиллах гэж байгаа олон байгууллагууд өнөөдөр шадар сайдад хамаарахгүй байгаа юм. Ерөнхий үндсэн чиг үүрэгт. Тийм учраас бас яг оновчтой зохицуулалт болж бас чадахгүй юм байна гэж үзсэн.

Ерөнхий сайд дээр очно гэдэг бол асуудлыг хэтэрхий хүндрүүлж байгаад, дахиад асуудлыг шийдэх үйл явцыг тус болох гэхээсээ илүү Ерөнхий сайдын ачааллыг хэт хүндрүүлээд, олон үндэсний зөвлөлийг Ерөнхий сайдаар ахлуулснаараа бас зөв шийдэл болж чадахгүй гэж үзсэн. Тэгээд Засгийн газраас орж ирсэн саналыг дэмжээд, гэхдээ нэгдсэн захиргааг нь нэгдсэн зөвлөл гэж өөрчлөөд явахаар ийм санал ажлын хэсгээс орж ирж байгаа юм.

**Ц.Цолмон:** -Лүндээжанцан гишүүн асуулт асууя.

**Д.Лүндээжанцан:** -Ажлын хэсэг ажиллаад нэлээн эргэлзээтэй байсан асуудлуудыг нэлээн зөөлрүүлж тодотгох гэсэн байна. Сая энийг авч байгаа учраас бас тулгаад нарийн харж чадахгүй байна л даа. Би ерөөсөө л хилийн боомтын талаар төрөөс баримтлах бодлого гээд, өмнөх Засгийн газрын үед орж ирээд, тэгээд баахан яриа болж байгаад, ер нь энийг хууль болгохгүй бол бодлогоор зохицуулж болохгүй юм байна гээд. Тэгээд дараа нь хууль болгож орж ирээд ингээд яваад байгаа юм. Проблем нь, эхлээд хэлэлцэх эсэхийг шийдэж байгаа юм шиг байж магадгүй. Товчхон хэлчихье. Проблем байвал байна. Хилийн боомтыг бас нэгдсэн зохицуулалт дутдаг, хөгжлийн бодлого дутдаг юмнууд байна. Хийх ёстой юмнууд. Яг хууль, эрх зүйн нарийн араа, шүд нь хоорондоо таарах талаасаа болоод ирэхээр зовлон үүсэж байна.

Хоёрдугаарт, Засгийн газрын орж ирж байгаа хуулийн төсөл дээр, би захиргаа байх ёстой. Гол нь тэр захиргаа ямар байх ёстой юм бэ, ямар статустай байх юм бэ гэдэг дээр л салбар, салбарын, тэнд явуулж буй хил, гааль, татвар, мэргэжлийн хяналт юу байдаг юм, тэнд хорио цээр, тэнд явуулж байгаа байгууллагуудын үйл ажиллагааг шугам, шугамаараа, хууль, хуулиараа явна. Энэ захиргаа болоод ирэхээр тэнд дотоод хэрэгт нь хэтэрхий хутгалдан оролцохгүй байх бас нэг зарчим байгаа байх. Тэгсэн мөртлөө энэ байгууллагууд бас нэг уялдаа холбоо, зохицуулалт зайлшгүй шаардлагатай байгаа байх. Үүнтэй холбогдуулаад санхүүжилтийг яаж хийх юм бэ гэдэг асуудал ургаж гараад болохгүй байсан л даа.

Гааль өөрийнхөө, хилийн боомтод ажиллаж байгаа гаалийнхаа байгууллагыг бэхжүүлэх үүрэгтэй. Хорио цээр, мэргэжлийн хяналтын байгууллагууд бас л тийм үүрэгтэй байгаа. Хилийнхэн бас л тийм үүрэгтэй байдаг байх. Тэгэхээр аль, аль нь хамаарахгүйгээр захиргаа бас нэг төсөвтэй, тэгээд тусгай үйл ажиллагаа явуулаад бүгдийг нь нэгдмэл нэг байшинд оруулна, орон сууцаар хангана гэх юм уу. Ингээд бодоод үзэхээр нэг үе Эрдэнэт гэдэг хотыг Эрдэнэт үйлдвэр даагаад явж байсан юм шиг тийм хэлбэртэй байх юм уу. Эсвэл аж ахуйн нэгж үйл ажиллагаагаа явуулна гээд хаячихсан шүү дээ. Тэгээд тэр нь улсын нуруун дээр ирсэн ийм газрууд байгаа шүү дээ. Эрдэнэт, Бор-Өндөр, Бэрх гээд. Энэн шиг ийм юм болчих вий. Энэ мэтийн жин панг нь тааруулаад яаж авч явах юм бэ гээд, нэг талбай дээр авч үзэхээр гурав, дөрвөн асуудал байгаа юм. Удирдлага, зохион байгуулалтын асуудал, салбарын үйл ажиллагаа, хяналт шалгалтын үйл ажиллагааны асуудал, санхүүжилтийн асуудал гээд.

Энийг л яг зураг дээрээс л хараад схемчлээд ингэх юм. Захиргаа нь яг ийм, ийм ажил хийх юм, тэгээд гаалийн үйл ажиллагаа, мэргэжлийн хяналтын үйл ажиллагаанд хилийн цэргийн шалган нэвтрүүлэх үйл ажиллагаанд хөндлөнгөөс оролцох эрхгүй юм. Тэгээд оролцохгүй бол яах юм бэ? Тэгэхээр ганцхан уялдуулан зохицуулна гэдэг үгтэй ийм зөвлөл зэргийг мань зөндөө толгойлж явсан байхгүй юу. Яг яах нь нарийн мэдэгддэггүй. Харахад оролцоод ч байгаа юм шиг, үгүй ч юм шиг. Яг оролцоод явбал бусад хуулиудын ерөнхий концепцитой зөрчилдөөд явчихдаг. Эрх мэдлийг л зөв хуваарилж өгөх асуудал их чухал юм шиг байгаа юм. Тэгэхээр удирдах гэж, чиглүүлэх гэж нэг үг байгаа юм. Удирдамжаар хангах гэж нэг үг байгаа юм. Тэр нь чиглүүлэх юм шиг байгаа юм. Шууд удирдах гэж байна, шуурхай удирдлага гэж байна, хяналт шалгалтын үйл ажиллагаа гэж байна, хариуцлага тооцох гэж байгаа юм. Тэгээд уялдуулан зохицуулах гээд. Энэ үг чинь удирдлагын шинжлэх ухааны ойлголтууд байдаг шүү дээ. Тэгээд манай хуулиуд дээр бас ерөнхий хуулиуд дээр энэ санаанууд салбарын хуулиудад гарчихсан байхгүй юу. Тэгэхээр энэ боомтын захиргааны даргын үйл ажиллагаа, ялангуяа захиргаа юу хийх вэ, даргалдаг. Боомтын даргын үйл ажиллагаанд шууд удирдах юм уу, шуурхай удирдлагаар хангах юм уу, чиглүүлэх юм уу, уялдуулан зохицуулах юм уу. Яг аль юунд нь багтаж байна гэв гэдгийг л гаргаж ирээд, тэгээд л.

Дээрээ хэнд захирагдах нь яривал ярих л байх. Засгийн газрын Хэрэг эрхлэх газар бол яах вэ, бүх яамдтайгаа харьцдаг юм даа гээд. Бүх л яамдтайгаа харьцдаг учраас нэг ёсондоо л Ерөнхий сайдын гарын хүн биз дээ. Тэгээд Ерөнхий сайдын гарын хүнд л өгье. Ерөнхий сайд л удирдаж байгаа юм байна гэж ойлгож байна шүү дээ. Засгийн газрын гарын хүн юм, гал тогооны хүн юм уу.

Шадар сайд гэхээр иймэрхүү юмнуудаа шадар сайдад өгөөд байя. Үлдэгдлийн зарчмаар Засгийн газрын хэмжээнд байгаа үлдэгдлийнхээ зарчмаар шадар сайдад ийм нийтлэг зохицуулалтын салбар хоорондын юмыг шадар сайдад өгөөд байя, шадар сайдтай байя гэж ийм юу гаргаад байгаа юм шүү дээ. Тэрнээс биш, нэг хэсэг шадар сайд хэрэггүй гэж ярьдаг байсан. Монгол шиг Дотоод яамтай орон бол уул нь Дотоод яам л хариуцах ёстой юм. Тэгээд Засгийн газрын Хэрэг эрхлэх газрыг би Дотоод яам гэж л ойлгоод байгаа юм байна гэж ойлгоод байгаа юм.

Бусад газруудад, яамдад үлдээд байгаа бүх л зүйлийг Дотоод яаманд хариуцуулдаг. Монгол бол Дотоод яамгүй орон юм. Уг нь Дотоод яамтай байвал иймэрхүү юмнуудаа жинхэнэ хариуцуулж байх ёстой байхгүй юу. Уг нь хилийн боомтын асуудал бол үнэхээр Дотоод яамны асуудал. Энэ талаас нь бодоод энийг эхийг нь эцээхгүй, тугалыг нь тураахгүй, яг хувилбараар энийг гаргаж ирж асуудлыг яаж авч үзэв гэдгийг. Яг боомтын захиргааны үед тодрох байх. Гэлээ гэхдээ яахав, тэгвэл бусад юмыг нь зохицуулчихаж болох байх гэж бодож байна.

**М.Батчимэг:** -Баярлалаа. Таныг үндсэндээ хоёр зүйл асуулаа гэж ойлголоо. Нэгдүгээрт, боомтын захиргааны үндсэн ажил юу юм бэ гэж байсан чинь, хоёрдугаарт нь харьяалалтай холбоотой тодруулга дахиад хийж байна.

Боомтын нэгдсэн захиргааны асуудал бол гишүүдэд тараасан санал дээр орж ирсэн байгаа. Боомтын хяналтын болон аюулгүй байдлыг хангах байгууллагын үйл ажиллагааг уялдуулах ерөнхий зохицуулалтаар хангах гэж байгаа юм. Энэ дотроо тодорхой хуулийн төсөл дотроо энийгээ задлаад юу уялдуулах юм бэ, юуг зохицуулах юм бэ гэхээр нэгдүгээрт өнөөдрийг хүртэл боомтыг нэгдсэн бодлогоор хөгжүүлэх, улсын хэмжээнд аль боомтоо, ер нь хичнээн боомттой байх юм, хаана байгаа боомтыг хаах юм, хэзээ, хаана боомт нээх юм, шинээр байгуулахдаа ямар бодлого барих юм бэ гээд ийм нэгдсэн бодлогуудыг уяж зангидах байгууллага байхгүй явж иржээ гэж үзсэн. Тийм учраас нэгдүгээрт, бүх боомт дээр нэгдсэн бодлого түрүүн Батболд гишүүн асуусан. Нэгдсэн стандартын асуудал байгаа.

Хоёрдугаарт, нэгдсэн төлөвлөлтийн асуудал гэж. Боомтууд дээр нэгдсэн төлөвлөлт хийгддэггүйгээс болоод гаалийн байгууллага нэг газар байшин барьчихдаг, мэргэжлийн хяналт нэг хэсэг талбай дээр байшин барьчихдаг. Тэгээд төсөв мөнгийг нь нэгдсэн бодлогоор шийдэж өгдөггүйгээс болоод одоо манай боомтууд эрээн мяраан чихрийн цаас шиг, зарим газраа маш хүндрэлтэй болчихсон. Тийм учраас нэгдсэн бодлогын дараа нэгдсэн төлөвлөлт.

Гуравдугаарт нь, хөрөнгө оруулалт, барилга, байгууламжийн асуудлыг нэгдсэн зохицуулалтаар хангаж барья. Энийг нь төсөвт суулгах асуудлыг нэгдсэн бодлогоор хийе гэж.

Хуулийн төсөлд шинээр орж ирсэн ажлын хэсгийн санал дотор боомтод хийгдэх хөрөнгө оруулалтад захиалагчаар оролцоно гэж байгаа юм. Нэгдсэн захиргаа. Түрүүн таны хэлдэг боомт дээр төрийн албан хаагчдыг ажиллах нөхцөлийг бүрдүүлэх. Ерөөсөө боомтын ажиллагаа хэвийн явагдах нөхцөлийг бүрдүүлэх асуудлыг л боомтын захиргаа хариуцаж байна гэсэн үг. Тэгэхээр нөгөө дотоод хэрэгт нь оролцохгүйгээр боомт хөгжүүлэх ийм асуудлыг удирдана гэдгийг ийм гурван хүрээнд л ойлгож байгаа юм. Мэргэжлийн байгууллагууд нь дотоод хэрэгт оролцохгүйгээр.

Цаашдаа боомтын нэгдсэн төлөвлөлт хийгдээд, төрийн байгууллагуудын ажилладаг офисc, алба хаадаг амьдардаг орон сууцыг боомтын нэгдсэн захиргаа төсөвт тусгуулж бариад, тэгээд энэ ажиллах нөхцөлийг нь бүрдүүлдэг, цаашдаа засвар, үйлчилгээ, энэ үйлчилгээний ажилтнууд нь хүртэл боомтын захиргааны ажилтан болоод явахаар ийм концепци явж байгаа юм. Одоо бол ерөнхийдөө гол ачаалал гааль дээр явдаг. Гэхдээ одоо гааль бас бүгдийг нь үүрэх боломжгүй учраас ингээд л маш их давхардал, хийдэл, илүү зардал маш их гарч байгаа гэж үзэж байгаа. Ерөнхийдөө юу хийх юм бэ гэдэг дээр боомтын захиргааны чиг үүрэг бол ийм гурван үндсэн чиглэлээр уялдуулах, зохицуулах, үндсэнд нь нөхцөл бүрдүүлэх гэж ойлгож болохоор.

Дараагийн харьяаллын асуудал дээр би тайлбар хэлсэн. Яагаад Засгийн газрын Хэрэг эрхлэх газар дээр ажиллах нь зүйтэй вэ гэж үзэж байгаа талаар. Ер нь олон улсын жишгийг аваад үзэхээр боомтын захиргаа бол Дотоод хэргийн яамандаа ч ажиллаж байгаа жишиг байна, Сангийн яамандаа ч ажилладаг жишиг байна гээд янз, янз байдаг юм байна.

Манай одоогийн нөхцөлд бол Хууль зүй, дотоод хэргийн яаман дээр маш их ажлын ачаалалтай. Шинэчлэлийн ажлын ачааллууд нэлээн явж байгаа. Ерөнхийдөө бид нар эдийн засгийн хөгжлийнх нь талыг авч үзэж байгаатай холбоотойгоор бас энэ талыг нь Засгийн газрын Хэрэг эрхлэх газар дээр төвлөрөх дээр бас нэг сэдэл, шалтгаан болсон гэж хэлмээр байна.

**Ч.Сайханбилэг:** -Би нэг тодруулга өгчих үү?

**Ц.Цолмон:** -Сайханбилэг дарга тодруулъя гэж байна.

**Ч.Сайханбилэг:** -Би бас хувь хүнийхээ хувьд хилийн боомтын шинэчлэлийг нь хийчигээд, тэгээд өгөх ёстой юм руу нь өгөөд явчихъя гэсэн хүсэл, хувь хүний хүсэл надад байсан юм. Өөр дээр бас ачаалал аваад яах юм бэ гээд, нэг талаас.

Нөгөө талаас юу вэ гэхээр одоо яг хилийн боомтын үндсэн, таны хэлээд байгаа үндэсний зөвлөлийн хэмжээний ийм юм амьдрал дээр аль хэдийн өөрөө бий болчихоод яваад байгаа юм. Би яагаад ингэж хэлж байна вэ гэхээр шинэчлэлийн хэд хэдэн том асуудлууд байгаа юм. Юу вэ гэхээр бизнес эрхлэх үү гэдэг дээр бүх яамдын төлөөллүүд орчихсон, одоо энэ хилийн боомийн асуудалтай холбоотой бүх ажлууд орчихсон, энэ ажлын хэсэг Хэрэг эрхлэх дээр ингээд явдаг юм.

Дараагийн нэг том асуудал нь болохоор нэг цонхны бодлого, хөнгөвчлөх, авлигал, хүнд сурталтай тэмцэх энэ бүх асуудлууд өөрөө ингээд яваад байдаг. Дараагийн нэг юм нь одоо мэргэжлийн хяналтын байгууллагын хууль ирэх 9 сард өргөн баригдаад, 10 сард Улсын Их Хурлын чуулганаар хэлэлцэх. Түрүүн Батчимэг ажлын хэсгийн ахлагчийн танилцуулга дотор гарч байсан, ерөнхий байцаагч зэрэгтэй холбоотой энэ бүх асуудлууд өөрсдөө чиглэгдээд ороод ирэх юм.

Энэ бүх юмнуудыг хараад байхад үндсэндээ яг хилийн боомттой холбоотой энэ бүх байгууллагууд, одоо шалган нэвтрүүлэхийнхэн, дээрээс нь гадаадын иргэн, харьяатынхан, мэргэжлийн хяналтынхан, гаалийнхан гээд. Ингээд бид нар эндээ аль хэдийн ажлын хэсгийн зохион байгуулалтад ороод, дефакто бий болчихоод байгаа юм л даа. Тийм учраас яг үндэсний зөвлөл гэдэг маягаараа явахад асуудал бас байхгүй. Манай ажлын хэсгийн гишүүд ч гэсэн яг энэ дээрээ явах нь зөв юм байна гэдэг санал хэлээд байгаа учраас сүүлдээ хувийнхаа юмыг яриад, зөв зарчим руугаа ороод явах учраас Хэрэг эрхлэх газрын дарга нь хэн байх нь бас хамаагүй. Асуудал нь илүү зөв юм байна гэдэг дээр оччихоод, ийм тодруулга хийж байгаа юм.

Хоёрдугаар юм нь, хууль эрх зүйн хувьд Хэрэг эрхлэх газар гэхээр манай зарим гишүүдэд хальт сонсогдоод байж магадгүй. Хэрэг эрхлэх газрын дарга чинь бас таслалтай нэг ажил хариуцдаг юм шүү дээ. Урд талынх нь “Монгол Улсын сайд” гэдэг ийм юу явдаг. Тэр утгаараа Хэрэг эрхлэх газрын дарга биш, Монгол Улсын сайд хариуцна гэдэг утгаараа ингээд явахад Засгийн газрын хуулиараа ч гэсэн Хэрэг эрхлэх газар нь төрийн захиргааны төв байгууллагуудын хооронд ерөнхий зохицуулалтын ерөнхий чиг үүргээ уялдуулах. Мөн орон нутгийн засаг захиргааны байгууллагуудын чиг үүргийг уялдуулах энэ функцүүд нь давхар явж байдаг учраас ажилд юу болоод байх юм байхгүй.

Яг хилийн боомттой холбоотой, сая жишээлбэл, бид гаальтай холбоотой бүх 11 орчим хуулийн дагуу хийдэг бичиг баримтыг цөөлж хоёроос дөрөв болгосон гээд энэ бүх юмнууд явна. Цаашдаа ч гэсэн үргэлжлээд явна. Тэгээд ирэхээр ерөнхийдөө энэ хилийн боомтын чиглэлийн ерөнхий төлөвлөлт, нэгдсэн хөрөнгө оруулалт, бодлогын асуудлуудаа үндэсний зөвлөлийнхөө хэмжээнд шийдээд яваад байхад, нэгэнт дефакто бий болчихсон байгаа энэ бүтэц, бүрэлдэхүүн, хүмүүс зохион байгуулалтынхаа хэлбэрээр ажиллаад явчихад ямар ч гэсэн ажил унагахгүй аятайхан аваад явчих тийм дүр зураг байгаа юм. Тэрийгээ энэ Хилийн боомтынхоо хуулиараа энийгээ албан ёсоор эрх зүйн орчинг хийж байгаа юм гэсэн ийм зүйл тавьж байгаа юм.

Хэрвээ энэ санал нь Байнгын хороон дээр дэмжигдээд явбал, Монгол Улсын сайд гэдэг томьёоллоороо явчихад бас асуудлууд нь арай зөв утгаараа харагдах болов уу гэсэн ийм давхар тодруулга хийх гэсэн юм. Баярлалаа.

**Ц.Цолмон:** -Баярлалаа. Ганбат гишүүн асууна.

**Д.Ганбат:** -Товчхон юм байна. Би энэ ажлын хэсэгт ажиллаж байгаа ажлын хэсгийн гишүүн байна. Ер нь эхлээд энэ чинь юу билээ, энэ хууль маань яадаг билээ гээд бодож байсан. Ингээд ажиллаад яваад ирэхээр ерөөсөө гарцаагүй хэрэгтэй хууль юм байна. Яагаад вэ гэхээр манай хоёр талд байгаа хоёр хөрш маань маш их төрийн зохицуулалттай. Гарч байгаа, орж байгаа юмыг хил дээрээ бүрэн зохицуулж чаддаг. Нэг гартаа холбоогоо уячихдаг. Өнөөдөр манайд тийм юм байдаггүй. Хилийн боомтын тухай хууль байх ёстой, хилийн боомт нь байх ёстой, тэрийг мэддэг дарга, сайд нь байх ёстой. Тэгж байж энэ хоёр том оронтой хил дээрээ асар их зохицуулалттай тэгж ажиллах нь манай ард нийтийн эрх ашиг, Монгол Улсын эрх ашигт нийцэж байгаа юм.

Харин энэ дээр ийм юм байна. Ажлын хэсгийн ахлагчаас ч гэх юм уу. Бид нар яриад 3.1 байгаа. Хилийн боомт, цаашид боомт гэх, нээх, хаах, шинээр байгуулах, түүний удирдлага, хяналт шалгалтын болон аюулгүй байдлыг хангах үйл ажиллагааны үндсэн зарчмыг тогтоох, боомтын дэд бүтцийг хөгжүүлэх, боомтын хяналтын болон аюулгүй байдлыг хангах байгууллагын үйл ажиллагааг уялдуулахтай холбогдсон харилцааг энэ хуулиар зохицуулна гэсэн нь арай өөр маягаар ороод ирсэн юм шиг байх юм. Энийг бид нар, ажлын хэсгийн гишүүд яг энэ дээрээ тохирсон. Үүгээрээ явбал зүгээр байна гэсэн асуулт байна. Яагаад ийм болчихов?

**Ц.Цолмон:** -Ажлын хэсгийн ахлагч хариулъя.

**М.Батчимэг:** -Ганбат гишүүний асуултыг ойлгож байна. Үнэхээр ажлын хэсэг дээр хилийн боомтын захиргаа бол удирдан зохицуулах, даргалах гэхээсээ илүү уялдуулан зохицуулах үүрэгтэй байгууллага байна гэдгийг бид нар олон дахин ярьсан байгаа. Тэгээд би өнөөдрийн тараасан эх дээр жаахан техникийн алдаа маягаар урьд нь хоёр, гурван удаа хэлэлцэж байсан хувилбаруудаас ийм байдлаар ороод ирсэн юм шиг байна. Удирдан зохион байгуулах гэдэг үгтэй орж ирсэн байна. Тэгэхээр урьд нь ажлын хэсэг дээр хэлэлцэж тогтсон саяын таны хэлж байгаа хувилбараар явах нь зүйтэй гэж үзэж байна.

**Ц.Цолмон:** -Асуултаа үргэлжлүүлж байя. Одоо Баярцогт гишүүн, дараа нь Батзандан гишүүн.

**С.Баярцогт:** -Миний асуулт сая Ганбат гишүүний асуултын яг эсрэг болох гээд байгаа юм. Энэ яг цэвэр зохицуулах үүрэгтэй гэвэл гурав, дөрвөн яамны харьяанд байдаг бүх газар тэндээ зангидагдаж чадах уу, үгүй юу гэдэгт эргэлзээд байгаа юм. Тэгэхээр нэгэнт энэ боомтын захиргаа гэж байгуулж байгаа л бол эрх мэдлийг нь тэнд өгөөд, удирдаж зохион байгуулалтаар хангах юмыг нь өгөх хэрэгтэй. Болохгүй бол эргээд салгаж болно.

Бид нар Төсвийн тухай хуулийг хийж байхад анх нэлээн яриад, орон нутагт эрх мэдэл өгөхдөө үе шаттайгаар өгөх үү, яах вэ гэж ярьж байгаад ерөөсөө өгч болох юмыг бүгдийг нь нэг удаа өгчихье. Үнэхээр болохгүй байвал дараа нь хуулиар татчихъя гэсэн байхгүй юу. Өгсөн нь одоо ингээд 2013 оны төсвийн хуулиар зөв болж байгаа нь харагдаад байгаа юм. Энэ боомтын тухай асуудал бол юунаас болж хамгийн их гараад байсан бэ гэхээр хүмүүс маш их гомдол тавьдаг, гурван байгууллага дараалж шалгадаг, хүнд суртал маш ихтэй, байгууллага болгон тодорхой эрхтэй, зохицолдлогоо хийж болдоггүй ийм хүндрэл гараад байсан. Тийм учраас ер нь нэгтгэх нь зөв юм байна, нэгтгэсэн байдлаар зохицуулалт хийе. Тэгээд Засгийн газрын хувьд бол хаана нэгтгэсэн зохицуулалт хийж байна, тэндээ байлгаж байгаад явуулаад байх нь зөв юм байна гэсэн ийм л бодолтой байсан юм.

Би ажлын хэсэг бол нэлээн зөөлрүүлж байгаа юм байна. Зөөлрүүлэхээр үр дүнгээ өгөхөө больчих юм биш биз дээ гэж би хувьдаа бодоод байна. Тийм учраас нэлээн, зорьсон зорилгодоо хүрэх маягаар, удирдан чиглүүлэх байдлаар нь хийгээд өгчихвөл яасан юм бэ? Тэгэхгүй, зохицуулалт гэхээр дахиад л гурав, дөрвөн сайд нь үндэсний зөвлөл дээрээ яриад, шийдвэр гаргадаггүй ийм зүйл болж хувирах юм биш биз дээ гэж бодоод байгаа юм.

Хийвэл хийсэн шиг хийчихье. Тэгэхгүй бол зарим нэг Засгийн газар бол Засгийн газрын бүрэн эрхт төлөөлөгч гээд, хуулинд ерөөсөө байдаггүй тийм албан тушаалуудыг Засгийн газрын тогтоол, захирамжаар гаргаж хэрэгжүүлээд байсан юм. Одоо энийг хуультай болгоод нэгтгэчихвэл манайд маш чухал болно. Би ийм л юман дээр хэлэх гээд байгаа юм. Хэтэрхий битгий зөөлрүүл. Яг эрхүүдийг нь тэнд бүрэн өгөөч ээ гэж хэлмээр байна.

Хоёр дахь зүйл нь, энэ захиргаа нь ажиллах юм уу, эсвэл Гадаад яам ажиллах юм уу. Хоёр талтайгаа л илүү сайн ажилламаар байгаа юм. Манайх Хятад тал руугаа их чөлөөтэй болчихоод байдаг. Орос тал руугаа хүндрэл үүсээд, Оростой хиллэж байгаа боомтууд дээр. Энийг ажлын хэсэгт орж байгаа хүмүүс ч гэсэн анхаараач. Алтанбулагийн боомт дээр байнгын хүндрэлүүд ерөөсөө л тэр л байгаа шүү дээ. Монгол тал нь хүнд суртал багатай, гаргаж оруулж байгаа дээрээ гаалийн тодорхой хувь, хэдэн кг ачаа гээд маш нээлттэй. Орос тал дээр болохоор маш их хүндрэлтэй, хүмүүсийг их хүнд байдалд оруулдаг. Энийг ярьж өгөөч гээд.

Дараа, дараа нь боомтууд нээх хүсэлтүүд бас гараад байгаа. Жишээлбэл, Зэлтэрийн боомтыг 24 цагаар нээж өгөөч, нүүрсний экспортыг бололцоотой гэх мэтчилэнгийн ийм асуудлууд байгаад байгаа юм. Тэгэхээр боомтын захиргаа болон тэр боомтын үндэсний зөвлөлд орж байгаа яамдууд энэ асуудал дээрээ онцгой анхаараад. Манайх бол хоёрхон улстай хиллэдэг. Хятад тал маш нээлттэй байгаа. Тэгэхээр Орос талтайгаа илүү сайн ажиллаарай гэж хэлэх гэсэн юм. Баярлалаа.

**М.Батчимэг:** -Би тайлбар хэлчихье. Ер нь Баярцогт гишүүний хэлсэн хоёр жишээ хоорондоо жаахан зөрчилтэй байгаа юм болов уу гэж бодлоо. Та сая орон нутагт эрх мэдэл өгч байгаа чинь манайх төвөөсөө эрх мэдэл задалж байгаа хэлбэр шүү дээ. Эрх мэдлийг задалж байгаа юм.

Одоо энэ нэгдсэн захиргаанд эрх мэдэл өгнө гэдэг чинь харин ч буцаад эрх мэдлийг төвлөрүүлж байгаа хэлбэр болох юм гэж бид нар харж байгаа юм. Тийм учраас.

**С.Баярцогт:** -Та буруу ойлгосон байна. Би юм хийвэл хийсэн шиг хий гэж хэлж байгаа юм. Яагаад гэвэл бид нар эрх мэдлийг орон нутагт өгнө гэвэл бүгдийг нь өгье гээд өгсөн юм. Тендэртэй нь ч өгсөн, мөнгөтэй нь ч өгсөн. Энэ бүсийн захиргаа, боомтын захиргаа гэж байгуулж байгаа бол байгуулсан шиг л байгуул. Тэгэхгүй, нэг юм байгуулчихаад тэр нь зохицуулалт хийнэ гэчихээр нөгөө яамдууд нь “чи зохицуулалт л хийх үүрэгтэй” гээд хэдэн том агентлагууд чинь хоорондоо мөргөлдөөд байгаа юм шиг. Яагаад гэвэл би Сангийн сайдаар ажиллаж байхад мэргэжлийн хяналт шадар сайдын харьяанд байсан. Маш их зөрчил гардаг байхгүй юу. Хүндрэл. Энийг нэгтгэчих санаатай, эсвэл олон зүйлийг нь төсөв талаасаа ч зохицуулалт хийчих бололцоотой, шалгалт талаасаа ч зохицуулалт хийчих бололцоотой юмнуудыг ерөөсөө чадахгүй байгаад байсан юм.

**М.Батчимэг:** -Одоо энэ дээр ингэж орж ирж байгаа юм. Боомтын ерөнхийдөө, манай Засгийн газрын мөрийн хөтөлбөр дотор ч гэсэн байгаа шүү дээ. Нэг зарчим бол бид нар дарга нарт их эрх мэдэл өгөөд, дарга тэрийг чиглүүлээд байдаг биш, дүрэм, журмаа ойлгомжтой баталж өгөөд, тэгээд дүрэм, журмаар удирдуулдаг хуулийн засаглалтай болъё л гэдэг ийм том зорилго тавьчихсан байгаа. Тэгэхээр ерөөсөө энэ хуульд барьсан зүйл бол, яагаад уялдуулан зохицуулах гээд байгаа юм бэ гэхээр боомтын үндэсний зөвлөл чинь тухайн, тухайн салбарын удирдлагуудаас бүрдэж байгаа үндэсний зөвлөл дээр дүрэм, журам, боомтын хөгжилтэй холбоотой бүх асуудлаа ярьж шийдээд, тэгээд энийг, тэр шийдвэрийг нь хэрэгжүүлэх үүргийг нь боомтын захиргаанд өгчихөж байгаа юм. Тэгэхээр тэр гарч байгаа шийдвэр бол угаасаа хамтын шийдвэр байна. Дандаа уялдуулсан чигтэй шийдвэр байна уу гэхээс биш, тухайн салбар, байгууллагын дотоод ажил руу орсон шийдвэр байж болохгүй гэж үзэж байгаа юм.

Эрх мэдэл бол боомтын үндэсний зөвлөл дээр дутах болов уу гэж бодохгүй байна. Хэрэг эрхлэх газар өөрийнхөө харж байгаа өнцгийг хэлэх байлгүй. Ер нь бодлоготой холбоотой, төлөвлөлттэй холбоотой, хөрөнгө оруулалттай холбоотой нэгдсэн боомтын захиргаанд байх шаардлагатай эрх мэдлүүдийг Хэрэг эрхлэх газраас орж ирсэн тэр саналууд үндсэндээ энд орсон байгаа юм. Хэрэгжүүлэхдээ нөгөө дүрэм, журмаа хамтарч батлаад тэрийг хэрэгжилтэд нь хяналт тавих чиглэлээр энийгээ уялдуулан зохицуулах юм гэж ингэж л ойлгож байгаа юм.

**Ц.Цолмон:** -Одоо Батзандан гишүүн асуулт тавья.

**Ж.Батзандан:** -Боомтын Монголын хилийн боомтуудыг нэгдсэн удирдлагатай болгоё, олон толгойтой боомтыг нэг толгойтой болгоё, олон удирдлагатай боомтыг нэг удирдлагатай болгоё гэдэг концепциор энэ хуулийн төсөл орж ирж байгаа л даа. Энэ концепцийг нь бид дэмжиж байгаа.

Бас боомтын хоёр дахь үүрэг байдаг юм. Боомтын хоёр дахь чухал үүрэг бол орон нутгийн хөгжлийг дэмжих ийм үүрэгтэй байгаа. Боомтын хөгжил дээр, боомтын үйл ажиллагаан дээр тулгуурлаж орон нутгийн иргэд ажлын байраар хангагдах, орон нутгийн иргэдийн бизнесийг дэмждэг, орон нутгийн хөгжилд тэр боомт өөрөө хувь нэмрээ оруулдаг ийм үүргийг боомтууд тухайн орон нутгийнхаа өмнө хүлээдэг. 27.2-т боотын зөвлөл нь боомтын асуудлаар нутгийн өөрөө удирдах байгууллага, засаг даргад зөвлөмж өгч болно гэж нэг заалт байгаа юм. 27.1 дээр боомтын захиргаа нь боомтын дэргэдэх суурьшлын бүсийг хөгжүүлэх асуудлаар нутгийн өөрөө удирдах байгууллага засаг даргатай хамтран ажиллана гэж ийм хоёр заалт орсон байгаа. Энэ хоёр заалтыг баримталж ажиллавал нь бодвол нутгийн хөгжилд бас хувь нэмэр оруулна гэж бодож оруулсан болов уу гэж би ойлгож байна.

Гэхдээ илүүтэй, орон нутгийн оролцоог түлхүү хангасан тодорхой заалтууд байвал бас ямар вэ? Тэр талаар бодож үзсэн үү гэж би хоёр дахь удаагаа асууж байгаа. Энэ дээр анхаарна биз.

Гурав дахь асуулт, 23.2 дээр үндэсний зөвлөлийн бүрэлдэхүүнд Хууль зүйн сайд, Сангийн сайд, Гадаад харилцаа гээд хэдэн субъектуудыг нэрлэсэн байгаа. Боомтоор, хилээр орж ирж байгаа Монгол Улсын үндэсний аюулгүй байдалд сөргөөр нөлөөлж байгаа зүйл химийн хорт бодисууд хил гааль, боомтоор маш их орж ирж байгаа. Цацрагийн хяналт, хүнсний хяналт, химийн хорт бодисын хяналт, урьдчилан сэргийлэх арга хэмжээ авахаас эхлээд боомт дээр Монгол хүний амь нас, эрүүл мэндтэй холбоотой олон асуудлыг боомт дээр шийдвэрлэх бололцоотой. Тийм учраас Ногоон хөгжлийн яам, Эрүүл мэндийн яамны төлөөллийг ийш нь түлхүүтэй оруулах нь зөв болов уу гэж би харж байна. 23.2-ыг эргэж хараарай гэж хэлье.

12.2-т, энэ мэдээж боомтын хяналт шалгалтын бүсэд хүний эрүүл мэнд, хүрээлэн байгаа орчинд химийн хортой болон аюултай бараа, тээшийг түр хадгалах тусгай зориулалтын агуулахтай байна гэж оруулж өгсөн байна. Энийг би тодорхой хэмжээний дэвшил боллоо гэж харж байна.

Боомтын зөвлөл, боомтын захиргааны дарга, 24.2-т боомтын нэгдсэн захиргааны даргыг үндэсний зөвлөлийн саналыг үндэслэн Засгийн газрын Хэрэг эрхлэх газрын дарга томилно гэдэг дээр бас Лүндээжанцан гишүүнтэй адилхан эргэлзээ байгаа юм. Засгийн газрын Хэрэг эрхлэх газрын дарга өөрийгөө сайд гээд яваад байгаа юм. Ер нь Засгийн газрын Хэрэг эрхлэх газрын даргыг сайд гэж ч нэрлэдэггүй шүү дээ. Өөрийгөө л сайд гэж нэрлэчихсэн болохоос биш.

Энэ Засгийн газрын Хэрэг эрхлэх газар гэдэг бол Засгийн газрын байгууллагуудын уялдаа холбоог координаци хийж ажилладаг туслах үүрэгтэй байгууллага. Тамгын газар л байхгүй юу. Тэгэхээр Засгийн газрын Хэрэг эрхлэх газарт энэ боомтын захиргааг хариуцуулна гэдэг нь үндсэндээ “сайд” гэдэг утгыг нь илүү их оруулж өгч, эсвэл үнэхээр яам байгуулах гэж байгаа бол “яам” гэж нэрлээд тусад нь гаргах хэрэгтэй. Энийг нэг бодож үзээч ээ гэж би хэлмээр байна. Ерөнхийдөө хуулийг зарчмын хувьд, концепцийн хувьд дэмжиж байна. Энийг яаралтай гаргах ёстой гэж үзэж байгаагаа илэрхийлье.

**Ц.Цолмон:** -Хариулт байна уу?

**М.Батчимэг:** -Би орон нутгийн юу гэдэг дээр тодотгочихъё. Ер нь Батзандан гишүүний саяын хэлдэг орон нутгийн хөгжлийг дэмжих, орон нутагтай хамтарч ажиллах гэдэг асуудлыг нэлээн чухалчилж үзсэн. Тийм учраас боомтын зөвлөл дотор боомтын үндэсний зөвлөл одоо Улаанбаатарт төв Засгийн газрын хэмжээнд, боомтын зөвлөл гэдэг нь орон нутагтаа боомтын зөвлөл байна. Боомтын зөвлөлд орон нутгийн удирдлага орж ажиллана гэж байгаа юм. Боомтын хөгжлийг орон нутгийн хөгжилтэй уялдуулах асуудал чухал. Энэ боомтын зөвлөлөөр дамжуулж уялдуулж дэмжиж болно гэж үзэж байгаа юм.

**Ж.Батзандан:** -Иймэрхүү заалт бол хамтран ажиллах гээд.

**М.Батчимэг:** -Тэр асуудлыг хуулиар гэхээсээ илүү бодлогын хүрээнд цаашаа зохицуулаад явах боломжтой асуудал юм болов уу гэж харж байна.

**Ц.Цолмон:** -Асуулт, хариулт дууслаа.

Одоо эхлээд ажлын хэсгээс гаргасан зарчмын зөрүүтэй саналуудаар санал хураалт явуулна. Дараа нь гишүүдээс урьдчилсан байдлаар бичгээр өгсөн саналуудаар санал хураалт явуулна. Ажлын хэсгийн үндсэн хуулиар бол 43, нийтдээ 50 гаруй санал хураалт явахаар байгаа.

**ХИЛИЙН БООМТЫН ТУХАЙ ХУУЛИЙН ТӨСӨЛ БОЛОН**

**ХОЛБОГДОХ БУСАД ХУУЛИЙН ТӨСЛИЙН ТАЛААРХ**

**АЖЛЫН ХЭСГИЙН САНАЛУУД**

**Нэг.ХИЛИЙН БООМТЫН ТУХАЙ ХУУЛИЙН ТӨСЛИЙН ТАЛААР:**

**1.** Төслийн 2.1 дэх хэсгийн “хууль, Гаалийн тариф, гаалийн татварын тухай хууль, Амьтан, ургамал, тэдгээрийн гаралтай түүхий эд, бүтээгдэхүүнийг улсын хилээр нэвтрүүлэх үеийн хорио цээрийн хяналт, шалгалтын” гэснийг “Төрийн хяналт шалгалтын” гэж өөрчлөх. Энэ саналыг дэмжиж байгаа гишүүд гараа өргөе.

Зөвшөөрсөн 11

Татгалзсан 7

Бүгд 18

**2.** Төслийн 3.1 дэх хэсгийг дор дурдсанаар өөрчлөн найруулах: Ганбат гишүүний гаргасны дагуу тодотгож байгаа.

“3.1.Хилийн боомт /цаашид “боомт” гэх/-ыг нээх, хаах, шинээр байгуулах, түүний удирдлага, хяналтын болон аюулгүй байдлыг хангах байгууллагуудын үйл ажиллагааны үндсэн зарчмыг тогтоох, боомтын дэд бүтцийг хөгжүүлэх, боомтын хяналтын болон аюулгүй байдлыг хангах байгууллагын үйл ажиллагааг уялдуулахтай холбогдсон харилцааг энэ хуулиар зохицуулна.” гэсэн томьёолол байна. Энэ томьёоллыг дэмжиж байгаа гишүүд гараа өргөе.

**С.Баярцогт:** -Бид нарт тарааснаасаа өөр юм уншлаа.

**Ц.Цолмон:** -Тийм.

**М.Батчимэг:** -Сая Ганбат гишүүн хэлсэн шүү дээ.

**С.Баярцогт:** -Хэтэрхий зөөлөрчихөөд байна гэж би хэлэх гээд байгаа юм. Наадах чинь байгууллага биш болно шүү. Яагаад гэвэл тэр гурвынхаа зохицолдоог хангаж чадахаа болино шүү.

**Ц.Цолмон:** -Гэхдээ энэ бол хуулиар зохицуулах харилцааны хүрээ шүү дээ.

**С.Баярцогт:** -Бүх хэлцэл боомтоор. Хоёр талын боомт, олон улсын боомт гээд бүгд орно.

**Д.Ганбат:** -Яахав, ажлын хэсэг хангалттай ажилласан шүү дээ. Тов хийсэн байгууллага болно, битгий санаа зов.

**Д.Лүндээжанцан:** -Тийм, тов хийсэн байгууллага болох байлгүй. Боомт болгон чинь биеэ даасан улс болох гээд байна шүү дээ. Бас болохгүй шүү дээ. Хэрвээ их эрх өгчихвөл гааль.

**Ц.Цолмон:** -Саяынх бол яг боомтын эрх үүрэг талаасаа биш, хуулийн үйлчлэх хүрээний заалт байгаа шүү. Тийм учраас бас бололцоотой юм гэж үзэж байна.

Миний уншсан томьёоллоор 3.1-ийг дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

**3.** Төслийн 3.2 дахь хэсгийн “шалган нэвтрүүлэх” гэснийг “хяналт шалгалтын” гэж өөрчлөх. Энэ дээр тайлбар байна уу?

**М.Батчимэг:** -Ер нь боомтын бүс гээд байгаа. Боомтын бүс чинь дотроо нэг нь хяналт шалгалт явуулдаг бүс, нөгөө нь үлдсэн боомтын дэд бүтэц, төрийн албан хаагчдын орон сууц, агуулах сав гээд ингээд боомтод шаардлагатай бусад байгууламжууд байх хэсэг байгаа юм. Тэгэхээр боомтын шалган нэвтрүүлэх бүс гэж нэрлэж байсныг хяналт шалгалтын бүс гэж нэрлэе гэдэг нэр томьёоны л өөрчлөлт явж байгаа юм.

Манай ажлын хэсгээс энэ дээр тайлбар хийх үү?

**Ц.Цолмон:** -Бусад хуулиудтай нэр томьёоны хувьд зөрчилдөх зүйл байна уу?

**Д.Лүндээжанцан:** -Хилийн хуультайгаа л холбогдоно биз дээ. Хил орчмын нутаг дэвсгэр, хилийн бүс, шалган нэвтрүүлэх бүс гээд. Шалган нэвтрүүлэх бүс бол маш жаахан газар шүү дээ. Хяналт шалгалтын бүс гэхээр арай өргөсөх биз дээ?

**Ц.Цолмон:** -Тэр утгаараа оруулсан.

**С.Баярцогт:** -Гурван бүсдээ гэж.

**М.Батчимэг:** -Гурав биш, ерөөсөө хоёр бүс. Шалган нэвтрүүлэх бүс гэж байсныг хяналт шалгалтын бүс гэж.

-Ажлын хэсгээс тайлбар өг дөө.

**Д.Мөнхчулуун:** -Хурандаа Мөнхчулуун тайлбар өгч байна. Хилийн тухай хуулин дээр шалган нэвтрүүлэх гэж тийм заалт огт байхгүй. Хилийн тухай хуулин дээр хилийн зурвас, хилийн бүс гэсэн тийм ойлголт байгаа юм. Ажлын хэсэг дээр энэ талаар шалган нэвтрүүлэх бүс, хяналт шалгалтын бүс гэдгийг ярьж байгаад ерөөсөө энэ бол хилийн боомт дотор болж байгаа хяналт шалгалтын байгууллагуудын үйл ажиллагааг явуулах тийм бүс гэсэн ийм юм байгаа учраас хяналт шалгалтын бүс гэсэн нь илүү нэр томьёоны хувьд зохимжтой гэсэн ийм шийдэлд хүрсэн юм. Ажлын хэсэгт орсон гишүүд ч энийг дэмжсэн.

**Ц.Цолмон:** -Тэгээд хяналт шалгалтын гэж.

**С.Баярцогт:** -Нэг ч хуулин дээр байхгүй юу гэдгийг л баталгаажуулах хэрэгтэй шүү дээ. Яагаад гэвэл бүх газар шалган нэвтрүүлэх гэдгээр тохиролцчихсон.

**М.Батчимэг:** -Хилийн хяналт шалгалтын байгууллагууд гээд угаасаа хуулиндаа тодорхойлчихсон байгаа юм. Тэр нь гадаадын иргэн, харьяат, хүмүүсийг шалгадаг байцаан өнгөрүүлдэг. Дээр нь гааль, хорио цээрийн хяналтаа хилийн хяналтын байгууллага гэж байгаа юм.

**Д.Лүндээжанцан:** -Энэ дотроо боомтын гээд урдаа үгтэй байна шүү дээ. Тэгэхээр боомтын хяналт шалгалтын бүс болохоос биш.

**М.Батчимэг:** -Тийм, боомтын хяналт шалгалтын бүс. Боомтын шалган нэвтрүүлэх бүс гэдгийг ярьж байгаад боомтын хяналт шалгалтын бүс гэж тодорхойлох нь зөв байна гэсэн ийм санал.

**Д.Лүндээжанцан:** -Буянт-Ухаад боомт байна биз дээ?

**С.Баярцогт:** -Буянт-Ухаа боомт болно шүү дээ.

**Д.Лүндээжанцан:** -Тэгэхээр боомт л гэж байна шүү дээ. Боомтынхоо хяналт шалгалтын бүс гэдэг нь боомтын нутаг дэвсгэр тэр аяараа гэж ойлгогдож байна. Тэгээд л болох юм биш үү, ер нь.

**М.Батчимэг:** -Биш, биш. Энд тодорхойлолт орж ирнэ.

**Д.Лүндээжанцан:** -Боомтын нутаг дэвсгэрт байгаа айл, өрхүүд өөр хэрэг.

**С.Баярцогт:** -Боомтын нутаг дэвсгэрээ хоёр хувааж байна шүү дээ. Би гурав уу, хоёр уу гэж асуугаад байгаа юм.

**М.Батчимэг:** -Хоёр хувааж байгаа юм.

**Ц.Цолмон:** -3.2-ыг бүтнээр нь уншчихъя. Саяын өөрчлөлтийг хийхээр, боомтын хяналт шалгалтын бүсэд аюулгүй байдлыг хангаж, дэг журам сахиулахтай холбогдох харилцааг энэ хууль болон Монгол Улсын Хилийн тухай хууль тогтоомжоор зохицуулна гэсэн ийм томьёолол дотор л саяын хоёр үгийг сольсон байгаа.

**Х.Тэмүүжин:** -Миний хувьд шалган нэвтрүүлэх нь л зөв гэж үзэж байна.

**Ц.Цолмон:** -Тэгэхээр шалган нэвтрүүлэх нь илүү газар нутгийн хүрээ ойлгогдоод, хяналт шалгалт нь тэрнээс арай өргөн болгож байна гэж ойлгоод байна.

**Х.Тэмүүжин:** -Тэндээсээ шалгаад ийм байна гэдэг процесс.

**М.Батчимэг:** -Тэр чинь зөвхөн хил талаасаа, хилийн шалган талаасаа тэгж ойлгогдоно л доо. Гааль, хорио цээр чинь зөвхөн нэвтрүүлэх, нэвтрүүлэхгүй асуудал биш байхгүй юу. Татвар хураамжаа авна. Хяналт шалгалт дээр зөвхөн нэвтрүүлэх, нэвтгүүлэхгүй асуудал биш л дээ. Хяналт шалгалт бол янз, янзын хяналтууд явна шүү дээ.

**Ц.Цолмон:** -Ажлын хэсгээс энэ дээр тайлбар нэмэх зүйл байна уу?

**Д.Лүндээжанцан:** -Хаврын чуулган дуусах дөхчихсөн үед янз бүрийн юмнуудыг, маргаантай байгаа зүйл дээр ойлголцолд нэлээн хүрмээр байна.

**З.Энхболд:** -6 сар маргаж байна шүү дээ. Цагаан сарын өмнө өргөн баригдсан шүү дээ.

**Ц.Цолмон:** -3.2 дахь хэсгийн “шалган нэвтрүүлэх” гэснийг “хяналт шалгалтын” гэж өөрчлөх ажлын хэсгийн саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан 7

Бүгд 18

Дэмжигдлээ.

**4.** Төслийн 3.3 дахь хэсгийн “Авто тээврийн харилцааны тухай Засгийн газар хоорондын хэлэлцээр болон” гэснийг хасах.

**Д.Лүндээжанцан:** -Яагаад хасаж байгаа юм бол? Тайлбарлаад өг дөө.

**М.Батчимэг:** -Энэ хуулийн 2.2 дугаар заалт дээр угаасаа Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээг мөрдөнө гээд заачихсан байгаа юм. Тэгэхээр нэг бүрчлэн олон улсын гэрээг хойд талд нь дурдаад байх шаардлагагүй, дээр нь ерөнхийлөн заачихсан гэж үзээд хасчихаж байгаа юм.

**Ц.Цолмон:** -Энэ саналыг дэмжиж байгаа гишүүд гараа өргөе.

Зөвшөөрсөн 11

Татгалзсан 7

Бүгд 18

**Б.Гарамгайбаатар:** -Нэгэнт хил, боомтын асуудал ярьж байгаа учраас нэг юм асууя. Хятадын номертой машинууд Монголын хил рүү орж ирж бараа, ачаа тээвэр хийгээд байна шүү дээ. Тэгсэн мөртлөө манай Монгол Улсын номертой машинууд Хятадын хилээс цааш явж болдоггүй байхгүй юу. Энийг тайлбарлаж өгөөч. Жишээлбэл, Петро Чайнагийн тээврийн хэрэгслүүд бүгд Хятад номертой байсан. Тэгээд Монголын хил рүү бараг 200-гаад км орж ирээд байгаа юм. Одоо Таван толгой дээр бас яг энэ ажиллагаа хийгдэх гэж яригдаж байгаа юм билээ. Гэтэл Таван толгойгоор, Өмнөговиор дүүрэн тээвэр хийх монгол жолооч нар маш их байгаа юм. Тэд нар болохоор цаашаа гарах ямар ч эрхгүй, цагаан хад дээр буулгаад явчихдаг. Энэ нөхцөлийг энэ хил, боомтын хуулиараа зохицуулах боломж байна уу?

Ер нь энэ заалт манайд хэрэгжихгүй байна уу, эсвэл Хятадын машин орж ирж болоод байдаг ийм юм байна уу, үгүй юу гэдгийг л асуух гэсэн юм. Энэ хэлэлцээртэй холбоотой байна уу? Би бол холбоотой байх ёстой гэж бодоод байгаа юм. Яагаад гэвэл гадаад номертой, Хятадын номертой машин Монголын хилийн гүн рүү ороод байна шүү дээ. Энэ нь ямар хууль. Монгол машинууд цаашаа орохгүй байгаа юм. Хэрвээ олон улсын хэлэлцээрээр хүлээн зөвшөөрөгддөг бол аль, аль нь тодорхой хэмжээнд явах ёстой шүү дээ.

**Ц.Цолмон:** -Ажлын хэсгээс тайлбар өгье.

**М.Батчимэг:** -Гарамгайбаатар гишүүн ээ, таны асуулт яг энэ Авто тээврийн харилцааны тухай Засгийн газар хоорондын хэлэлцээр гэдэгтэй холбогдох асуулт байх. Энэ дээр саяын хөндөж байгаа асуудлыг өнөөдөр ямар байна, цаашдаа яаж шийдэх вэ гэдэг талаар Хэрэг эрхлэх газар танд тусдаа тайлбар өгвөл зүгээр болов уу гэж бодож байна. Сайханбилэг дарга аа?

**Б.Гарамгайбаатар:** -Ойлголоо. Гэхдээ одоо Хятадын номертой машинууд Монголын хил рүү 200, 300 км-ээр орж ирээд байна шүү дээ. Манайх болохоор.

**Ж.Батзандан:** -Яг үнэн, энэ хууль энэ асуудлыг яаж шийдэх юм бэ гэдэг асуудал.

**Ц.Цолмон:** -Энэ хууль дээр шийдэх асуудал биш байх. Гол нь харилцан адил байх олон улсын зарчмыг л яаж хэрэгжүүлэх вэ гэдэг дээр асуудал байгаа шүү дээ. Тийм учраас энэ удаагийн хэлэлцүүлэгт энэ асуудлыг больчихвол яасан юм бэ? Яг энэ хуультай холбогдож босохгүй. Саяын Авто тээврийн харилцааны тухай Засгийн газар хоорондын.

**Р.Гончигдорж:** -Хоёрт гэвэл Засгийн газар хооронд явуулах гэрээ байгуулах л асуудал.

**Ц.Цолмон:** -Гэхдээ тэр нь ч гэсэн манай энэ хэлэлцэж байгаа асуудалтай нэг их холбогдохгүй.

**М.Батчимэг:** -Одоо Хятадтай харилцан тээвэр явж байгаа юм чинь Засгийн газар хоорондын хэлэлцээр угаасаа байж байгаа биз дээ. Тэр заалт нь яаж явж байгаа юм. Энэ дээр тайлбар хийх байгууллага байна уу?

**Ц.Цолмон:** -Одоо ийм юм байдаг шүү дээ. Гарамгайбаатар гишүүн ээ, хоёр улсын, жишээлбэл, Монгол Улсын иргэн Хятад руу орох болгондоо виз авдаггүй. Хятад иргэн Монгол руу орох болгондоо виз авдаг. Тэр саяын машин чинь нэг нь ороод байна, нэг нь орж болохгүйгийн яг эсрэг тохиолдол нь болох. Тийм учраас хоёр улсын хооронд яаж зохицуулснаараа л явж байгаа, тэр гэрээ хэлэлцээрээ улам боловсронгуй болгох асуудал байж болно.

**Б.Гарамгайбаатар:** -Тэгээд гэрээ, хэлцлийг нь ойлгож байна л даа. Гэхдээ үнэхээр л гэрээ хэлцэл хоёр улсын хооронд хийгдэж байгаа бол тэгш эрхтэй байх ёстой байхгүй юу. Гэтэл өнөөдөр тэгш бус байна шүү дээ. Гэрээ нь өөрөө.

**Ц.Цолмон:** -Харилцан тохирсноороо л байх ёстой. Жишээлбэл, түрүүний виз авдаг, авдаггүй дээр өөр байгаа шүү дээ.

**Б.Гарамгайбаатар:** -Энэ дээр Засгийн газар ажиллах ёстой байхгүй юу. Яагаад гэвэл монгол иргэд ажилгүй, тэрүүгээр дүүрэн ажил хайсан, өчнөөн машин худалдаад авчихсан, тээвэр хийж чадахгүй хүмүүс Өмнөговиор дүүрэн байна шүү дээ. Наад захын жишээ. Гэтэл хятадууд цаанаас нь өөрсдөө бүхэл бүтэн тээврийн том тэрэгнүүдийг оруулаад ирвэл тэр хүмүүс бүр ажил байхгүй боллоо шүү дээ. Тэгээд тэр олон ажилгүй хүмүүсийг яах вэ гэдэг асуудал үүсэж байна. Ажилтай, орлоготой монгол хүний юм алга болчихоод байна шүү дээ.

**Ц.Цолмон:** -Дараа нь жич ярья.

**Ж.Батзандан:** -Би үүнтэй холбоотой санал хэлье.

**Ц.Цолмон:** -Батзандан гишүүн тайлбар уу?

**Ж.Батзандан:** -Тайлбар хэлээдэхье. Боомтын тухай хуулийг дэмжиж байгаа, олон сар нухсан. Батчимэг гишүүн бас нэлээн хичээж ажилласан гэдгийг би ойлгож байгаа. Гэхдээ үнэхээр ний нуугүй хэлэхэд нэг хууль гаргаад нэг хэсэг асуудлыг бид шийддэг байвал их баярлана. Үнэхээр боомт дээр болж байгаа олон асуудлыг цогцоор нь бид шийдэж чадаж байгаа юу гэдэг бол, энэ хууль гарснаар шийдэж чадах уу, үгүй юу гэдэг бас эргэлзээтэй санагдаад байгаа юм. Мэргэжлийн хяналтын байгууллага гэдэг байгууллага өнөөдөр ажиллаж байна уу? Манай мэргэжлийн хяналтын тогтолцоо төвлөрсөн байх юм уу, тусдаа тогтолцоогоор, бие даасан тогтолцоогоор явах юм уу? Энийг бид өнөөдөр ойлгохгүй байгаа. Гаалийн байгууллага, тагнуулын байгууллага, боомт дээр ажиллаж байгаа олон байгууллагуудын уялдаа холбоо яаж хангагдах гэдэг нь харагдахгүй байгаа.

Өнөөдөр Гарамгайбаатар гишүүний хэлдэг проблем яг үнэн. Машинуудтай холбоотой асуудал. Би урдуур Замын-Үүдээр яваад ирлээ, Оюу толгойгоор явлаа, Эрдэнэцагаан дээр очлоо. Дандаа Хятадаас цахилгаан татдаг. Хэний зөвшөөрлөөр татсан нь мэдэгддэггүй, хэн зөвшөөрөл өгөөд Хятадаас цахилгаан татуулаад байгаа юм бэ? Ингээд хил, боомттой холбоотой гадаад ажилчид, хятад ажилчид өнөөдөр аялал жуулчлал хийнэ гэдэг нэрээр орж ирээд Монголд өчнөөн мянгаар ажилладаг болчихсон. Хил, гаалийн хяналт ямар байгаа юм мэдэгдэхгүй, ийм л байгаа. Тэгэхээр өнөөдөр энэ асуудлыг ярьж байгаа учраас Их Хурлын гишүүд бас боомттой холбоотой, хил, гаальтай холбоотой асуудлаа ярих нь зөв байх. Бид хууль гаргавал чанартайхан гаргах ёстой гэж бодож байна. Мэдээж, яарч байгааг ойлгож байна. Гэхдээ ер нь боомт чинь, Монгол орон эзэнгүй юм шиг болчихсон байгаа шүү. Засгийн газар бас энэ чиглэлийнхээ ажлыг хийгээрэй. Мэргэжлийн хяналт гэдэг байгууллага. Оросын цэргийн ангийн агуулахуудад дандаа хорт бодис, химийн бодис авчирч агуулдгаа одоо болимоор байна. Багахангай дээр бөөн химийн хортой бодис авчраад цэргийн агуулахад нь хашчихсан, хилээр баахан хорт бодис, цианет натри, мөнгөн ус оруулж ирдэг. Ямар ч хамгаалалтгүй, суурьшлын бүсэд химийн хорт бодис угаалгадаг, хэрэглүүлдэг. Энийг, Засгийн газар жаахан ажлаа хиймээр байна. Энэ чиглэлдээ хийхгүй, нэг хууль бид батлаад өгч болно. Улсын Их Хурал Засгийн газрын Хуулийн хэлтэс шиг ажиллаж байгаа нь үнэн. Гэхдээ Улсын Их Хурлын гишүүдтэйгээ бас нягт уялдаад, холбогдоод мэдээлэл аваад, арай жаахан цогцоор нь харж ажилламаар байна шүү. Сайханбилэг дарга аа, би энийг хэлмээр байна.

**Ц.Цолмон:** -4 дэх саналыг хураачихсан байгаа. Тэрийг дахиж задлах шаардлагагүй болсон.

**5.** Төслийн 3.4 дэх хэсгийн “энэ хуульд зааснаас бусад харилцааг” гэснийг “харилцааг энэ хууль болон” гэж өөрчлөх. Энэ дээр асуулт, тайлбар байна уу?

Энийг дэмжиж байгаа гишүүд гараа өргөе.

Зөвшөөрсөн 12

Татгалзсан 6

Бүгд 18

**6.** Төслийн 3.4 дэх хэсгийн “тухай” гэсний дараа “, Хүнсний тухай, Хүнсний бүтээгдэхүүний аюулгүй байдлыг хангах тухай, Ариун цэврийн тухай, Эрүүл мэндийн тухай, Ургамал хамгааллын тухай, Химийн хорт болон аюултай бодисын тухай, Малын удмын сан, эрүүл мэндийг хамгаалах тухай” гэж нэмэх. Дэмжиж байгаа гишүүд гараа өргөе.

Зөвшөөрсөн 14

Татгалзсан 4

Бүгд 18

**7.**Төслийн 3.5, 17.4 дэх хэсгийн “нарийвчлан” гэснийг хасах. Дэмжиж байгаа гишүүд гараа өргөе.

Зөвшөөрсөн 12

Татгалзсан 6

Бүгд 18

**8.** Төслийн 4.1.1 дэх заалтын “газрыг” гэснийг “нутаг дэвсгэрийг” гэж өөрчлөх. Дэмжиж байгаа гишүүд гараа өргөе. Дэмбэрэл гишүүний санал байгаа. Тэрийг дараа гишүүдийн санал дээр ярья.

Зөвшөөрсөн 14

Татгалзсан 4

Бүгд 18

**9.** Төслийн 4.1.2-4.1.10 дахь заалтыг дор дурдсанаар өөрчлөн найруулах:

“4.1.2.“боомтын бүс” гэж төрөөс боомтын хэрэгцээнд эзэмшүүлэхээр олгосон тусгай хэрэгцээний газрыг;

4.1.3.“олон улсын боомт” гэж олон улсын гэрээний дагуу иргэний харьяаллыг үл харгалзан зорчигч, тээврийн хэрэгсэл, бараа болон амьтан, ургамал, тэдгээрийн гаралтай түүхий эд, бүтээгдэхүүн нэвтрэх боомтыг;

4.1.4.“хоёр талын боомт” гэж хөрш оронтой боомтын асуудлаар байгуулсан олон улсын гэрээний дагуу Монгол Улсын болон хөрш орны иргэн, тээврийн хэрэгсэл, бараа болон мал, амьтан, ургамал, тэдгээрийн гаралтай түүхий эд, бүтээгдэхүүн нэвтрэх боомтыг;

4.1.5.“байнгын ажиллагаатай боомт” гэж Монгол Улсын олон улсын гэрээнд зааснаар тогтоосон цагийн хуваарийн дагуу байнга ажиллах боомтыг;

4.1.6.“түр ажиллагаатай боомт” гэж боомтын асуудлаар байгуулсан Монгол Улсын олон улсын гэрээнд зааснаар түр хугацаанд ажиллах боомтыг;

4.1.7.“хяналт шалгалтын бүс” гэж боомтын хяналтын болон аюулгүй байдлыг хангах байгууллага хяналт шалгалтын үйл ажиллагаа явуулах зориулалтаар тусгайлан тоноглосон газрыг;

4.1.8.“зорчигч” гэж улсын хил нэвтрэх эрхийн баримт бичиг бүхий, боомтоор нэвтэрч байгаа Монгол Улсын болон гадаад улсын иргэн, харьяалалгүй хүнийг;

4.1.9.“боомтын хяналтын байгууллага” гэж боомтод зорчигч, тээврийн хэрэгсэл, бараа болон мал, амьтан, ургамал, тэдгээрийн гаралтай түүхий эд, бүтээгдэхүүнийг бүртгэх, хяналт шалгалт явуулах, улсын хилээр нэвтрүүлэх эрх бүхий иргэний харьяалал, шилжилт хөдөлгөөн, гааль, хорио цээрийн хяналтын байгууллагыг;

4.1.10.“боомтын аюулгүй байдлыг хангах байгууллага” гэж боомтын аюулгүй байдал, боомтод мөрдөх журмыг хэрэгжүүлэх хил хамгаалах, тагнуулын байгууллагыг;

4.1.11.“цахим нэг цонхны үйлчилгээ” гэж боомтын хяналтын болон аюулгүй байдлыг хангах байгууллага цахим мэдээллийн нэгдсэн сүлжээ ашиглан иргэдэд давхардалгүй, хялбаршуулсан үйлчилгээ үзүүлэх цогц арга хэмжээг;

4.1.12.“боомтын дэд бүтэц” гэж боомтоор зорчигч, бараа тээвэрлэх авто зам, төмөр зам, агаарын тээврийн дэд бүтэц, боомтын хяналтын болон аюулгүй байдлыг хангах байгууллагын хэвийн үйл ажиллагаа явуулах нөхцөлийг бүрдүүлсэн боомтод тавигдах аюулгүй байдлын шаардлагыг хангасан инженерийн дэд бүтцийг;

4.1.13.“худалдааг хөнгөвчлөх” гэж олон улсын худалдааны үйл явц буюу худалдагчаас худалдан авагчид бараа, түүхий эд, бүтээгдэхүүнийг нийлүүлэх, зураасан кодыг бүртгэх, төлбөр төлөхтэй холбоотой мэдээллийн урсгал, өгөгдөл, бичиг баримтыг цөөлөх, хялбаршуулах, харилцан уялдуулах зэрэг үйл ажиллагааг;

4.1.14.“зураасан код” гэж аливаа бараа, түүхий эд, бүтээгдэхүүн, үйлчилгээг тодорхойлох давтагдашгүй дугаарыг.”

Ийм томьёоллыг дэмжиж байгаа гишүүд гараа өргөнө үү.

-Санал хураахаас өмнө асуултаа тавья.

**Б.Гарамгайбаатар:** -Би 4.1.12 дээр асуух гэсэн юм. Боомтын дэд бүтэц байна шүү дээ. Улсын чанартай зам, төмөр зам боомт руу орохоор боомтын мэдлийн өмч болох уу? Дэд бүтэц болох уу? Боомтын дотогш хаалгаар оронгуут л тэр хэсэг нь эдний дэд бүтэц болох юм байна шүү дээ, тийм үү? Тэгж ойлгож болох уу?

**Ц.Цолмон:** -Өмчийн хувьд уу? Үйл ажиллагааны хувьд уу?

**Б.Гарамгайбаатар:** -Энд боомтын дэд бүтэц гээд байна шүү дээ.

**Ц.Цолмон:** -Ажлын хэсгээс хариулъя.

**М.Мөнхбат:** -Гадаадын иргэн, харьяатын асуудал эрхлэх газрын дэд дарга.

Төмөр замын асуудлыг голчлон асууж байх шиг байна. Төмөр зам нь өөрөө Монгол Улсад хоёр байдаг. Боомт бүхий төмөр зам гээд Замын-Үүд болон Сэлэнгэд байдаг. Сэлэнгийн Сүхбаатар хотод. Энэ нь өөрөө боомт нээгдэх үед зөвхөн тэнд боомт болчихоод, бусад үед иргэний зорчигч тээврийг тээвэрлэдэг учраас төмөр замдаа харьяалагдаад явж байдаг. Тэгэхээр боомт маань хэзээ нээгддэг вэ гэхээр тухайн олон улсын галт тэрэг орж ирсэн тохиолдолд тухайн галт тэргийг нь хамгаалалтад авснаараа боомт хуваарьт хугацаандаа л боомт гэсэн нэршлээрээ яваад орж ирдэг. Тэгэхээр яг энэ төмөр зам маань өөрөө тэр боомтын дэд бүтцэд орох үндэслэл байхгүй.

**Б.Гарамгайбаатар:** -Энэ дээр чинь авто зам, төмөр зам гээд байгаад байгаа юм шүү дээ. Би тэгж л асуусан юм л даа. Яг боомтын дэд бүтэц гэсэн дэд бүтцэд оруулчихсан байна шүү дээ. Тэгэхээр энэ зам чинь өөрөө хил гартал явахдаа уг нь улсын төсвийн хөрөнгөөр баригдаад улсын чанартай авто зам гэж явж байгаа шүү дээ. Жишээлбэл, зам нь. Гэтэл яг боомт уруугаа орохоор боомтын дэд бүтэц болох уу, эсвэл тубик юм уу, ачаа буулгадаг тэр хэсгийг нь хэлээд байна уу гэж асуугаад байгаа юм л даа.

**М.Батчимэг:** -Гарамгайбаатар гишүүн ээ, би нэг тайлбар нэмье. Энэ дээр боомтын дэд бүтэц гэж хэлж байгаа нь, боомтын газар чинь угаасаа улсын тусгай хэрэгцээний газар байна. Боомтын хяналт шалгалтын бүс боомтын бус бүс дэх тэр хөрөнгө бол ерөөсөө улсын өмч байна. Төмөр зам бол өөрөө улсын өмч шүү дээ. Энэ дээр боомтын дэд бүтэц гэж тодоройлолт оруулсан гол шалтгаан бол үндсэндээ боомтод зөвшөөрөгдөх дэд бүтэц, боомтод байх дэд бүтэц гэдэг утгааар, агуулгаар илүү тодорхойлогдож орж байгаа юм гэдгийг хэлмээр байна. Боомтод авто зам байна, төмөр зам байна, агаарын тээврийн шаардлагатай дэд бүтэц байна гэсэн ийм л тайлбар байгаа юм. Дэд бүтцийн өөр төрлийн хэлбэрүүдийг зөвшөөрөхгүй гэсэн санаа явж байгаа юм.

**Ц.Цолмон:** -9 дүгээр зүйлийг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

**10.** Төслийн 5 дугаар зүйлийг дор дурдсанаар өөрчлөн найруулах:

“**5 дугаар зүйл.Төрөөс боомтын талаар баримтлах зарчим**

5.1.Төрөөс боомтын талаар дараах зарчмыг баримтална:

5.1.1.үндэсний аюулгүй байдлыг хангах, үндэсний ашиг сонирхлыг дээдлэх;

5.1.2.иргэн, хуулийн этгээдийн эрх, хууль ёсны ашиг сонирхлыг хүндэтгэх, хамгаалах;

5.1.3.олон улсын гэрээгээр хүлээсэн үүргээ биелүүлэх, хууль дээдлэх;

5.1.4.төр, хувийн хэвшлийн түншлэлийг дэмжих;

5.1.5.эрсдэлд суурилсан зохистой хяналтын тогтолцоог бүрдүүлэх, худалдааг хөнгөвчлөх.”

Энэ 10 дугаар зүйлийг дэмжиж байгаа гишүүд гараа өргөе.

Зөвшөөрсөн 12

Татгалзсан 6

Бүгд 18

**11.** Төслийн 6.1, 6.2, 6.3 дахь хэсгийг дор дурдсанаар өөрчлөн найруулах:

“6.1.Боомтын бүсэд олгох газрын хэмжээ, хилийн заагийг тогтоох асуудлыг Засгийн газар Боомтын Үндэсний зөвлөлтэй зөвшилцөж, холбогдох төслийг Улсын Их Хуралд өргөн мэдүүлнэ. Боомтын хяналт шалгалтын бүсийн хэмжээ, хилийн заагийг Засгийн газар тогтооно.

6.2.Боомт дахь газрын тухай хууль тогтоомжийн хэрэгжилтэд Боомтын нэгдсэн захиргаа хууль тогтоомжид заасан эрх хэмжээний дагуу хяналт тавина.

6.3.Боомтын бүс дэх газар эзэмших, ашиглахтай холбогдох харилцааг Газрын тухай хуулиар зохицуулна.”

11 дүгээр зүйлийг дэмжиж байгаа гишүүд гараа өргөе.

Зөвшөөрсөн 12

Татгалзсан 6

Бүгд 18

**Д.Дэмбэрэл:** -11 чинь төслийн 6.2 дахь хэсгийг хасъя гэж байгаа шүү дээ. Сая та 11-ийг уншсан биз дээ?

**Ц.Цолмон:** -Тийм, 11 дүгээр хэсэг, тэгээд 6-ийн 1, 2, 3 гэсэн заалтууд байгаа юм. Өөрийн чинь томьёолол энд байна.

**Д.Дэмбэрэл:** -Би бол наадахыг чинь ингэсэн шүү дээ. Хуучин орж байгаа нь үндсэндээ зөв юм байна гэж. Хуучин бол, энэ боомтын бүсэд газрыг иргэн, хуулийн этгээдэд өмчлүүлэх, ашиглуулах асуудал байсан. Энийг ярьж байна уу? Би бол, хуучин нь зөв юм гэж. Одоо бол Газрын хуулиар асуудал зохицуулъя гэсэн томьёолол бидэнд өгчихөөд суугаад байгаа шүү дээ. Жишээлбэл, 11 гээд бидэнд сая тараалаа шүү дээ.

11 дэх санал, төслийн 6.2 дахь хэсгийг хасах, 12-т төслийн 6 дугаар зүйлийг дор дурдсанаар 6.2 дэх хэсэг болгон нэмэх гээд. Танд тийм юм байна уу?

**Ц.Цолмон:** -Наадах чинь, бид нарт тийм юм тараагүй байна. Өөрийн чинь санал ийм байгаа.

**Д.Дэмбэрэл:** -Би бол ингэсэн шүү дээ. Ерөөсөө хуучин оруулж ирсэн төсөл дээрээ байж байя гэж. Гэхдээ боомтын бүсэд газрыг иргэн, хуулийн этгээдэд эзэмшүүлэх, ашиглуулах шийдвэрийг боомтын нэгдсэн захиргаатай зөвшилцөөд, тухайн сумын засаг дарга гаргана гэсэн тийм томьёолол өгсөн байгаа. Тийм ээ? Бусад нь хэвээр байж байг гэж.

**Ц.Цолмон:** -Дэмбэрэл гишүүний томьёоллыг би уншаадахъя. 6.2-т боомтын бүсэд газрыг иргэн, хуулийн этгээдэд эзэмшүүлэх, ашиглуулах шийдвэрийг боомтын нэгдсэн захиргаатай зөвшилцөн тухайн сумын засаг дарга гаргана гэсэн ийм заалт байгаа. Бид нарын ажлын хэсгийн томьёолол дээр болохоор боомт дахь Газрын тухай хууль тогтоомжийн хэрэгжилтэд боомтын нэгдсэн захиргаа, хууль тогтоомжид заасан эрх хэмжээний дагуу хяналт тавина гэсэн байна.

Тэгэхээр зарчмын ямар зөрүү байна вэ? Ажлын хэсэг.

**М.Батчимэг:** -Дэмбэрэл гишүүн бол нэгдсэн захиргаатай зөвшилцөөд, орон нутаг хоорондоо зөвшилцөөд газар эзэмшүүлнэ гэж байна шүү дээ. Бид нар сая хэлэлцээд боомтын бүс гэдэг дээр боомтын бүсийг боомтын хэрэгцээнд эзэмшүүлэхээр олгосон улсын тусгай хэрэгцээний газар гэдэг заалтыг дэмжээд баталчихсан л даа. Тэгэхээр нэгэнт тусгай хэрэгцээний газар бол энэ чинь угаасаа Газрын тухай хуульд тусгай хэрэгцээний газрыг яаж ашиглахаар байна, тэр зориулалтаараа зохицуулна. Орон нутаг бол энд шууд оролцохгүй гэдэг л. Боомттой залгаа, орон нутгийн өөрийн хэрэгцээний газар дээр бол орон нутаг өөрөө газраа мэдээд л явах. Одоо бол боомтын бүс гэхээр их жижигхэн газар болж хувирч байгаа юм. Тусгай хэрэгцээ, хилийн заагийг нь Их Хурлаас баталчихсан.

**Д.Дэмбэрэл:** -Саналаа хураагаад явъя.

**Ц.Цолмон:** -Түрүүний 11 дүгээр зүйл, 6.1, 6.2, 6.3 гэж уншсан байгаа. Ажлын хэсгийн энэ саналыг дэмжиж байгаа гишүүд гараа өргөе.

Зөвшөөрсөн 13

Татгалзсан 5

Бүгд 18

Дэмжигдлээ.

**12.** Төслийн 6.4, 6.5 дахь хэсгийг тус тус хасах. Энэ саналыг дэмжиж байгаа гишүүд гараа өргөе.

**М.Батчимэг:** -Тайлбар хийе. Газар ашиглуулах, эзэмшүүлэхтэй холбоотой нарийвчилсан зарим заалтууд байсан юм. Одоо бол Газрын тухай хуулиар зохицуулна гээд орчихож байгаа учраас хоёр заалт хэрэггүй болчихож байгаа юм.

Зөвшөөрсөн 14

Татгалзсан 4

Бүгд 18

**13.** Төслийн 7 дугаар зүйлийг дор дурдсанаар өөрчлөн найруулах:

“7.1.Боомтын бүс нь хяналт шалгалтын бүс болон боомтод ажиллаж байгаа төрийн байгууллагын албан хаагчдын амьдрах, ажиллах орчинг бүрдүүлэх, боомтын үйл ажиллагааг хэвийн явуулахад зайлшгүй шаардлагатай дэд бүтэц, барилга байгууламж бүхий хэсгээс бүрдэнэ.

7.2.Боомтын бүсийг хүн, мал, амьтан, ургамлын халдварт өвчин хил дамжин тархах, бусад онцгой нөхцөл үүссэн тохиолдолд хот, суурин газраас тусгаарлах боломжтойгоор тогтооно.” гэсэн ийм хоёр заалт байна.

13 дугаар зүйлийг дэмжиж байгаа гишүүд гараа өргөе.

Зөвшөөрсөн 12

Татгалзсан 6

Бүгд 18

**Х.Тэмүүжин:** -Боомтын хот байдлаар, суурин бүс?

**М.Батчимэг:** -Боомтын бүстэй, боомтын бүс дотроо хяналт шалгалтын бүс байна, хяналт шалгалтын бүсээс үлдсэн нь боомтын зайлшгүй шаардлагатай ийм бүс. Хот байдлаар хөгжинө гэхээр тэр нь орон нутгийн хэрэгцээний газарт ороод явах юм. Тэгэхгүй бол хоттойгоо энэ боомтын бүсийг нийлүүлчихээр одоо хотын хөгжлийн хамаг асуудлыг боомтын захиргаанаас дээрээс зохицуулах тийм асуудал гарч ирээд байгаа юм. Тэгэхээр хот зэргэлдээ боомтын бүстэй залгаа хөгжиж байгаа хот бол орон нутгийн мэдлийн газар байгаа юм.

**Ц.Цолмон:** -Тайлбарыг сонслоо. 13 дугаар зүйлийг дэмжиж байгаа гишүүд гараа өргөнө үү.

Зөвшөөрсөн 12

Татгалзсан 6

Бүгд 18

**14.** Төслийн Гуравдугаар бүлгийн, 8 дугаар зүйлийн гарчгийн “ангилал” гэснийг “горим” гэж, 8.2 дахь хэсгийн “ангилал” гэснийг “төрөл” гэж тус тус өөрчлөх. 14-ийг дэмжиж байгаа гишүүд.

Зөвшөөрсөн 14

Татгалзсан 4

Бүгд 18

**15.** Төслийн 8.1 дэх хэсгийн “ангилалтай” гэснийг “горимтой” гэж өөрчлөх. Дэмжиж байгаа гишүүд гараа өргөнө үү.

Зөвшөөрсөн 15

Татгалзсан 5

Бүгд 18

**16.** Төслийн Гуравдугаар бүлгийн гарчгийн “шинээр нээх, хаах” гэснийг “нээх, хаах, шинээр байгуулах” гэж, мөн 9 дүгээр зүйлийн гарчиг, 9.1, 9.2, 9.4 дэх хэсгийн “шинээр нээх, хаах” гэснийг “нээх, хаах, шинээр байгуулах, боомтын ажиллагааны горим тогтоох, өөрчлөлт оруулах” гэж тус тус өөрчлөх. Дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**17.** Төслийн “Агаарын замын боомтыг нээхдээ олон улсын иргэний агаарын тээврийн харилцааг зохицуулсан гэрээ, хэлэлцээрийг баримтална.” гэсэн 9.3 дахь хэсгийг хасах. Дэмжиж байгаа гишүүд гараа өргөнө үү.

Зөвшөөрсөн 14

Татгалзсан 6

Бүгд 18

**18.** Төслийн 10.1 дэх хэсгийн “зэргэлдээ улстай” гэснийг “оронтой” гэж өөрчлөх, мөн “нэгдсэн” гэснийг хасах. Дэмжиж байгаа гишүүд гараа өргөе.

Зөвшөөрсөн 13

Татгалзсан 5

Бүгд 18

**19.** Төслийн 11 дүгээр зүйлийг хасах. Саналаа өгнө үү.

Зөвшөөрсөн 13

Татгалзсан 5

Бүгд 18

**20.** Төслийн 12, 13 дугаар зүйлийг нэгтгэж, дор дурдсанаар өөрчлөн найруулах:

“12.1.Боомтын дэд бүтэц, барилга, байгууламжийг Засгийн газраас баталсан боомтын хөгжлийн ерөнхий төлөвлөгөөний дагуу барьж байгуулна.

12.2.Боомтын хяналт шалгалтын бүсэд хүний эрүүл мэнд, хүрээлэн байгаа орчинд химийн хортой болон аюултай бараа, тээшийг түр хадгалах тусгай зориулалтын агуулахтай байна.

12.3.Тусгай зориулалтын агуулахын байршил, агуулахад хадгалах бараа, бүтээгдэхүүний жагсаалт, хадгалалт, хамгаалалтын журмыг холбогдох хяналтын байгууллагуудын саналыг харгалзан Боомтын нэгдсэн захиргааны дарга батална.

12.4.Боомтын дэд бүтэц, барилга байгууламжийг барьж байгуулахтай холбогдох харилцааг Хот байгуулалтын тухай, Барилгын тухай, Авто замын тухай, Төмөр замын тээврийн тухай, Байгаль орчныг хамгаалах тухай хууль болон холбогдох бусад хууль тогтоомжоор зохицуулна.

12.5.Боомтын хяналт шалгалтын бүс дэх дэд бүтэц, барилга байгууламж, хяналт шалгалтын тоног төхөөрөмж, техник хэрэгсэл нь төрийн өмч байна.

12.6.Боомтын хяналт шалгалтын бүс дэх дэд бүтэц, барилга байгууламжийн хөрөнгө оруулалтыг төр, хувийн хэвшлийн түншлэлийн хэлбэрээр, мөн концессын гэрээгээр төрийн өмчлөлд шилжүүлэх нөхцөлтэйгээр байгуулж хувийн хэвшлээр гүйцэтгүүлж болно.

12.7.Боомтын хяналт шалгалтын бүсээс бусад хэсгийн дэд бүтэц, барилга байгууламж нь хувийн хэвшлийн болон төр, хувийн хэвшлийн холимог хэлбэртэй байж болно.”

**Х.Тэмүүжин:** -Хамгаалалтын журам гэхээр хамгаалалтыг нь манай хил хамгаалахынхан хийх үү? 12.3 дээр асууж байна. Хамгаалалтын журмыг боомтын нэгдсэн захиргааны дарга батална гэж байна шүү дээ. Хэрэгжилтийг нь манай хил хамгаалахынхан хийх үү?

**Ц.Цолмон:** -Бүтээгдэхүүний жагсаалт, хадгалалт, хамгаалалтын журам гэж байна.

**М.Батчимэг:** -Энэ дээр ажлын хэсэг шаардлагатай бол нэмж хариулна биз. Ер нь боомтын хяналт шалгалтын бүсийн гадна байгаа бол энэ нь хувийн компаниуд ч гэсэн, хувийн хэвшлийн өмч байж болно гэж байгаа шүү дээ. Хувийн агуулагууд ч байх боломжтой байхгүй юу. Барааны агуулах сав. Тэгэхээр энийг хамгаалалтын алба бас гүйцэтгэх боломжтой гэж үзэж байгаа юм.

-Хил хамгаалахаас шаардлагатай бол нэмж тайлбар хийж болно.

**Ц.Цолмон:** -Хариулт болох уу?

**Х.Тэмүүжин:** -Тусгай зориулалтын ийм, тийм байна гэчихээд энэ нь өөрөө хил хамгаалах байгууллагын дэг журам сахиулах болон тэр хүрээний нэг асуудал болоод ороод ирэх юм бол боомтын нэгдсэн захиргааны дарга дангаараа батлах нь жаахан зохимжгүй юм шиг харагдаж байна.

**М.Батчимэг:** -Хяналт шалгалтын бүс бол яг хил хамгаалах байгууллага, хил хамгаалах алба. Тэр бол хэнтэй ч хуваалцахгүй.

**Ц.Цолмон:** -Тайлбарыг сонслоо. 20 дугаар зүйлийг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**21.** Төслийн 14.1, 14.3 дахь хэсгийг дор дурдснаар өөрчлөн найруулж, дугаарыг өөрчлөх:

“14.1.Боомтын хяналт шалгалтын бүсэд боомтын хяналтын болон аюулгүй байдлыг хангах байгууллага хууль тогтоомжийн дагуу үйл ажиллагаа явуулна.”

“14.2.Боомтын бүсэд энэ хуулийн 14.1-д зааснаас бусад иргэн, хуулийн этгээд Боомтын захиргаанаас зөвшөөрөл авч, тогтоосон цэгт үйл ажиллагаа явуулна.” Энэ 21 дүгээр зүйлийг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

**Х.Тэмүүжин:** -14.1 дээр боомтын хяналт шалгалтын бүсэд боомтын хяналтын болон аюулгүй байдлыг хангах байгууллага хууль тогтоомжийн дагуу үйл ажиллагаа явуулна гэж байгаа шүү дээ. Энэ дотор чинь хууль сахиулах янз бүрийн нөгөө юмнууд ороход ямар нэгэн садаа болохгүй биз?

**Ц.Цолмон:** -Хууль тогтоомжийн дагуу гэж байгаа шүү дээ. Нөгөө байгууллагуудыг бас өөрсдийнхөө хуулийн дагуу явчихна биз дээ.

**М.Батчимэг:** -Ер нь ингэж ойлгож байгаа юм. Хяналтын байгууллага гэдэг бол хуулиар заачихаж байгаа байгууллагууд байгаа шүү дээ. Гааль, хорио цээр, хил, хилийн хяналтын. Бусад тагнуул, аюулгүй байдлыг хангах чиглэл, гэмт хэрэгтэй тэмцэх байгууллагууд бол хориглолт байхгүй учраас шаардлагатай бүсдээ өөрөө нэвтрээд л үйл ажиллагаа явуулаад.

**Ц.Цолмон:** -21 хэвээр үлдлээ.

**22.** Төслийн 14.2, 14.5 дахь хэсгийг хасах. Дэмжиж байгаа гишүүд гараа өргөе.

Зөвшөөрсөн 14

Татгалзсан 4

Бүгд 18

**23.** Төслийн 15, 16 дугаар зүйлийг хасах. Дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

**24.** Төслийн 17.1, 17.2, 17.7, 17.8 дахь хэсгийг тус тус хасах. Дэмжиж байгаа гишүүд гараа өргөнө үү.

Зөвшөөрсөн 12

Татгалзсан 6

Бүгд 18

**25.** Төслийн 17.3 дахь хэсгийн “зорчигчийг” гэснийг “Монгол Улсын” гэсний өмнө шилжүүлэх. Дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**26.** Төслийн 17.3, 17.4 дэх хэсэг, 18.2.1 дэх заалтын “Иргэний шилжилт, харьяаллын” гэснийг “Иргэний харьяалал, шилжилт хөдөлгөөний” гэж өөрчлөх. Дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**27.** Төслийн 17.5, 17.6 дахь хэсгийг дор дурдснаар өөрчлөн найруулах:

“17.5.Зорчигчийг улсын хилээр үл нэвтрүүлэх, саатуулах талаар эрх бүхий байгууллагаас иргэний харьяалал, шилжилт хөдөлгөөний байгууллагад зохих журмын дагуу мэдэгдсэн тохиолдолд түүнийг улсын хилээр нэвтрүүлэхгүй.

17.6.Зорчигч, тээврийн хэрэгсэл нь боомтод тогтоосон замаар нэвтрэх бөгөөд иргэний харьяалал, шилжилт хөдөлгөөний болон гаалийн улсын байцаагчид шалгуулах үүрэгтэй.” Энэ хэсгийг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**28.** Төслийн 17 дугаар зүйлд дор дурдсан агуулгатай 17.9 дэх хэсэг нэмэх:

“17.9.Боомтын хяналтын байгууллагын хяналт шалгалтыг тухайн тээврийн хэрэгслийн хуваарьт хугацаанд багтаан дуусгана. Боомтын хяналтын байгууллагууд зайлшгүй тохиолдолд хуваарьт хугацааг холбогдох тээврийн байгууллагатай тохиролцон сунгаж болно.” Дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**29.**Төслийн 18.1 дэх хэсгийн “гааль, хорио цээрийн хяналтын болон иргэний шилжилт, харьяаллын” гэснийг “боомтын хяналтын” гэж өөрчлөх. Дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

**30.** Төслийн 18.2.3 дахь заалтын “шалгалт” гэсний өмнө “хяналт” гэж нэмэх.

Зөвшөөрсөн 14

Татгалзсан 4

Бүгд 18

**31.** Төслийн 18.3 дахь хэсгийг дор дурдсанаар өөрчлөн найруулах:

“18.3.Боомтын хяналт шалгалтын дарааллыг боомтын төрөл, зэрэглэлийг харгалзан Боомтын Үндэсний зөвлөл энэ хуулийн 5.1-д заасан зарчмыг үндэслэн тогтооно.” гэсэн заалт байна. Дэмжиж байгаа гишүүд гараа өргөе.

Зөвшөөрсөн 14

Татгалзсан 4

Бүгд 18

**32.** Төслийн 19 дүгээр зүйлийг хасах. Дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

**33.** Төслийн 20.1 дэх хэсгийн “журмын” гэсний өмнө “боомтод мөрдөх” гэж нэмэх.

Зөвшөөрсөн 13

Татгалзсан 5

Бүгд 18

**34.** Төслийн 20.3 дахь хэсгийг хасах. Дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

**35.** Төслийн 20.4 дэх хэсгийн “орох, гарах зам болон боомтын нутаг дэвсгэрт” гэснийг “бүсэд” гэж өөрчлөх. Дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

**36.** Төслийн 20.5 дахь хэсгийн “Боомтод” гэснийг “Боомтын хяналт шалгалтын бүсэд” гэж өөрчлөх. Дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**37.** Төслийн 21, 22 дугаар зүйлийг хасах. Дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**38.** Төслийн Наймдугаар бүлэгт дор дурдсан агуулгатай 23 дугаар зүйл шинээр нэмж дугаарыг өөрчлөх:

**“23 дугаар зүйл.Боомтын Үндэсний зөвлөл**

23.1.Боомтын Үндэсний зөвлөл /цаашид “Үндэсний зөвлөл” гэх/ нь боомт хөгжүүлэх асуудлаар баримтлах бодлого боловсруулах, энэхүү бодлогыг хэрэгжүүлэхэд энэ хуулийн 23.2-т заасан байгууллагын оролцоог хангаж ажиллах үүрэг бүхий орон тооны бус байгууллага бөгөөдажлаа Засгийн газарт тайлагнана.

23.2.Үндэсний зөвлөлийн бүрэлдэхүүнд хууль зүйн, сангийн, гадаад харилцааны, эдийн засгийн хөгжлийн асуудал эрхэлсэн Засгийн газрын гишүүн, боомтын хяналтын болон аюулгүй байдлыг хангах байгууллага, худалдаа аж үйлдвэрийн танхим, логистикийн холбооны төлөөллөөс бүрдэх бөгөөд Үндэсний зөвлөлийн дарга нь Засгийн газрын Хэрэг эрхлэх газрын дарга байна.

23.3.Үндэсний зөвлөлийн дүрмийг Засгийн газар батална.

23.4.Үндэсний зөвлөл дараах бүрэн эрхийгхэрэгжүүлнэ:

23.4.1.боомт нээх, хаах, шинээр байгуулах, өргөтгөх, боомтын дэд бүтцийн асуудлыг шийдвэрлэх болон боомтыг хөгжүүлэх талаар нэгдсэн бодлого боловсруулах;

23.4.2.боомтын хяналтын болон аюулгүй байдлыг хангах байгууллагын ажлын уялдаа холбоог бэхжүүлэх, боомтын үйл ажиллагааг сайжруулах талаар зөвлөмж гаргах;

23.4.3.боомтын хяналтын болон аюулгүй байдлыг хангах байгууллагын албан хаагчдын нийгмийн асуудлын талаар бодлого боловсруулах;

23.4.4.Боомтын захиргааны өмч, хөрөнгийн ашиглалт, зарцуулалтын талаар холбогдох зөвлөмж гаргах;

23.4.5.Боомтын нэгдсэн захиргаанаас боловсруулсан боомтыг хөгжүүлэх, дэд бүтэц, хөрөнгө оруулалтын хөтөлбөр, төлөвлөгөөг хэлэлцэх;

23.4.6.боомтод мөрдөх нийтлэг журам батлах;

23.4.7.боомтын талаарх хууль тогтоомжийн биелэлт, гаргасан шийдвэр, зөвлөмжийн хэрэгжилтэд хяналт тавих;

23.4.8.боомтын хяналт шалгалтын дарааллыг тогтоох;

23.4.9.хэлэлцсэн асуудлаараа Засгийн газраас шийдвэр гаргуулах;

23.4.10.Боомтын нэгдсэн захиргааны дүрэм батлах;

23.4.11.хууль тогтоомжид заасан бусад бүрэн эрх.

23.5.Үндэсний зөвлөл хэлэлцсэн асуудлаараа шийдвэр, зөвлөмж, дүгнэлт гаргах бөгөөд Боомтын нэгдсэн захиргаа хэрэгжилтийг зохион байгуулж, биелэлт, үр дүнг тогтоосон хугацаанд Үндэсний зөвлөлд тайлагнана.

23.6.Үндэсний зөвлөл шаардлагатай гэж үзвэл асуудлыг Засгийн газрын хуралдаанд оруулж шийдвэрлүүлнэ.” Дэмжиж байгаа гишүүд гараа өргөнө үү.

**М.Батчимэг:** -Энэ дээр найруулгын шинжтэй хоёр тодотгол хиймээр байна.

23.1 дээр боомт хөгжүүлэх асуудлаар баримтлах бодлого боловсруулах гээд таслал тавиад энэхүү бодлогыг хэрэгжүүлэхэд гэчихсэн байна. Энэхүү бодлогыг хэрэгжүүлэхэд 23.2-т заасан байгууллагын оролцоог хангаж ажиллах гээд уншихаар бодлого боловсруулах чиг үүрэг нь өөрийнх нь мөртлөө, хэрэгжүүлэхдээ энэ байгууллагуудын оролцоог хангаж ажиллах юм шиг ойлгогдоод байна л даа. Тэгэхээр бодлого боловсруулахад ч гэсэн энэ 23.2-т байгаа байгууллагууд чинь оролцоно л доо. Миний санал бол бодлого боловсруулах гээд таслал тавиад, хэрэгжүүлэхэд гээд. “Энэхүү бодлогыг” гэдгийг нь авчихмаар байна. Буруу ойлголт болох гээд. “баримтлах бодлого боловсруулах, хэрэгжүүлэхэд” гэсэн ийм санал байна.

Дараа нь 23.2 дээр үндэсний зөвлөлийн бүрэлдэхүүнд Хууль зүйн, Сангийн гээд сайд нарын оролцох бүрэлдэхүүнийг зааж байна л даа. Энэ дээр яамдын оноосон нэр биш, энэ асуудал эрхэлсэн хүмүүсийг зааж байгаа учраас энэ боомтын асуудал чинь Хууль зүйгээс гадна илүү дотоод хэргийн чиг үүрэг рүү хамаарах учраас Хууль зүй, дотоод хэргийн гээд явчихвал цаашдаа Засгийн газрын бүтэц өөрчлөгдөөд яамдын нэр нааш, цааш боллоо ч гэсэн энэ бол илүү тогтвортой шинжтэй юм уу гэж бодоод байна.

**Ц.Цолмон:** -Тэрийг ажлын хэсэг сайжруулах болох юм.

-Гарамгайбаатар гишүүн асууя.

**Б.Гарамгайбаатар:** -23.2 дээр л асууя. Үндэсний зөвлөлийн бүрэлдэхүүн нь тоотой юу? Жишээлбэл, 9 гэдэг юм уу, 11 гэдэг юм уу, тийм юм байна уу? Саналын эрх байна уу? Яагаад гэхээр энд сайд нар орчихсон байгаад байгаа учраас бодлого, санал хураалт, янз бүрийн асуудал болбол сайд нар давуу эрхээр бүх юмыг шийдээд явчих юм биш биз дээ. Тэгэх юм бол Худалдаа, аж үйлдвэрийн танхим, бусад хүмүүс нь тийм их төлөөлөл болж чадах юм уу гэдэг асуудал байгаа юм.

**Ц.Цолмон:** -Ажлын хэсэг тайлбарлая.

**М.Батчимэг:** -Үндэсний зөвлөлийн дүрмийг Засгийн газар батална гэж байгаа юм. Тэгэхээр дүрмээрээ энийгээ бас Засгийн газар өөрөө тодорхойлох боломжтой байх гэж бодож байна.

**Ц.Цолмон:** -Тайлбарыг сонслоо. Бүхэлдээ 38 дугаар зүйлийг дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

**39.** Төслийн 23 дугаар зүйлийг дор дурдсанаар өөрчлөн найруулж, дугаарыг өөрчлөх:

**“24 дүгээр зүйл.Боомтын нэгдсэн захиргаа**

24.1.Боомтын хяналтын болон аюулгүй байдлыг хангах байгууллагын үйл ажиллагааг уялдуулах, ерөнхий зохицуулалтаар хангах үүрэг бүхий Боомтын нэгдсэн захиргаа нь Үндэсний зөвлөлийн ажлын албаны үүргийг гүйцэтгэнэ.

24.2.Боомтын нэгдсэн захиргааны даргыг Үндэсний зөвлөлийн саналыг үндэслэн Засгийн газрын Хэрэг эрхлэх газрын дарга томилно.

24.3.Боомтын нэгдсэн захиргааны бүтэц, зохион байгуулалт, орон тооны дээд хязгаарыг Засгийн газар батална.

24.4.Боомтын нэгдсэн захиргаа нь Засгийн газрын Хэрэг эрхлэх газрын дэргэд ажиллана.

24.5.Боомтын нэгдсэн захиргаа дараах чиг үүргийг хэрэгжүүлнэ:

24.5.1.боомтод мөрдөх нийтлэг журмыг боловсруулах, түүнийг хэрэгжүүлэх ерөнхий зохицуулалтаар хангах;

24.5.2.боомтын хөгжлийн ерөнхий төлөвлөгөө болон Үндэсний зөвлөлийн шийдвэрийг хэрэгжүүлэх ажлыг зохион байгуулах;

24.5.3.боомтод хийгдэх хөрөнгө оруулалтад захиалагчаар оролцох;

24.5.4.боомтын хөгжлийн ерөнхий төлөвлөгөө, холбогдох төслийн дагуу барих, өргөтгөх үйл ажиллагаанд хяналт тавих;

24.5.5.боомтын хяналт шалгалт болон иргэдэд үзүүлэх үйлчилгээг олон улсын жишиг, шаардлагад нийцүүлэн шуурхай, чирэгдэлгүй зохион байгуулах, боловсронгуй болгоход шаардагдах эрх зүйн зохицуулалт, зохион байгуулалтын болон хөрөнгө оруулалт, санхүүжилтийн асуудлыг зохих журмын дагуу шийдвэрлүүлэх, хэрэгжилтийг зохион байгуулах;

24.5.6.энэ хуулийн 23.4.3-т заасан албан хаагчдын нийгмийн асуудлыг шийдвэрлэх арга хэмжээ авах;

24.5.7.үйл ажиллагааны зорилго, чиг үүрэгт хамаарах асуудлаар Үндэсний зөвлөлд санал оруулж, шийдвэрлүүлэх;

24.5.8.боомтод үйл ажиллагаа явуулж байгаа иргэн, хуулийн этгээдээс гүйцэтгэсэн ажил, үйлчилгээтэй холбоотой статистик дүн, мэдээ, судалгааг үнэ төлбөргүй гаргуулан авах;

24.5.9.өөрийн чиг үүрэгт хамаарах асуудлаар гадаад улсын ижил төрлийн байгууллагатай харилцаа тогтоож хамтран ажиллах;

24.5.10.төр, хувийн хэвшил, хөрөнгө оруулагчдын түншлэлийг дэмжих замаар боомтын үйл ажиллагаанд үйлчилгээний дэвшилтэт хэлбэрийг нэвтрүүлэх;

24.5.11.хууль тогтоомжид заасан бусад чиг үүрэг.” гэсэн байна. 39 дүгээр зүйлийг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

**40.** Төслийн 25 дугаар зүйлийг дор дурдсанаар өөрчлөн найруулах:

**“25 дугаар зүйл.Боомтын зөвлөл**

25.1.Боомтын хяналтын болон аюулгүй байдлыг хангах байгууллага, тээврийн байгууллага, орон нутгийн болон тухайн боомтын бүсэд үйл ажиллагаа явуулж байгаа хувийн хэвшлийн төлөөлөл оролцсон Боомтын зөвлөл ажиллана. Боомтын зөвлөлийн дарга нь Боомтын захиргааны дарга байна.

25.2.Боомтын зөвлөл нь тухайн боомтод мөрдөх журам, боомтын дэд бүтэц барих, гадаад улсын ижил төрлийн байгууллагатай харилцаа тогтоож хамтран ажиллах зэрэг асуудлаар Боомтын захиргааны дарга, боомтын хяналтын болон аюулгүй байдлыг хангах байгууллага, орон нутгийн удирдлагад зөвлөх чиг үүргийг хэрэгжүүлнэ.”

40 дүгээр зүйлийг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**41.** Төслийн 24 дүгээр зүйлийг дор дурдсанаар өөрчлөн найруулж, дугаарыг өөрчлөх:

**“26 дугаар зүйл.Боомтын захиргаа**

26.1.Боомтод Боомтын захиргаа ажиллана.

26.2.Боомтын захиргааны дүрэм, бүтэц, зохион байгуулалт, орон тооны дээд хязгаарыг боомт тус бүрээр Үндэсний зөвлөлийн саналыг үндэслэн Боомтын нэгдсэн захиргааны дарга батална.

26.3.Боомтын захиргааны даргыг Боомтын зөвлөлөөс санал болгосны дагуу Боомтын нэгдсэн захиргааны дарга томилж, чөлөөлнө.

26.4.Боомтын захиргаа нь дараах чиг үүргийг хэрэгжүүлнэ:

26.4.1.тухайн боомт дахь хяналтын болон аюулгүй байдлыг хангах байгууллага, холбогдох бусад байгууллагын ажлын уялдаа холбоог хангаж, төрийн байгууллагын албан хаагчдын ажиллах нөхцлийг бүрдүүлэх, үйл ажиллагаанд нь шаардлагатай дэмжлэг үзүүлэх;

26.4.2.төрийн үйлчилгээг чирэгдэлгүй, шуурхай хүргэх, худалдааг хөнгөвчлөх, цахим нэг цонхны үйлчилгээг нэвтрүүлэх ажлыг тухайн боомтын хэмжээнд зохион байгуулах;

26.4.3.гадаад улсын ижил төрлийн байгууллагатай хууль тогтоомж, Боомтын нэгдсэн захиргаанаас өгсөн чиглэл, удирдамж, эрхлэх асуудлын хүрээнд хамаарах асуудлаар харилцаа тогтоож хамтран ажиллах;

26.4.4.боомтын бүсэд хөдөлгөөний аюулгүй байдлыг хангах, байгаль орчны тэнцвэрт байдлыг хадгалахад шаардлагатай арга хэмжээг авч хэрэгжүүлэх;

26.4.5.Боомтын нэгдсэн захиргааны шийдвэр, Боомтын зөвлөлөөс гаргасан зөвлөмжийг хэрэгжүүлэх ажлыг зохион байгуулах;

26.4.6.боомтын дэд бүтэц, барилга байгууламжид засвар, үйлчилгээ хийх ажлыг хариуцан зохион байгуулах;

26.4.7.энэ хуулийн 23.4.6-д заасан журамд нийцүүлэн тухайн боомтын журам батлах;

26.4.8.хууль тогтоомжид заасан бусад чиг үүрэг.

26.5.Боомтын захиргаа нь боомтын хяналтын болон аюулгүй байдлыг хангах байгууллага, бусад төрийн хяналтын байгууллагын хяналт шалгалтын үйл ажиллагаанд хөндлөнгөөс оролцохыг хориглоно.”

Тайлбар хэлье.

**М.Батчимэг:** -26.4.6 дээр боомтын дэд бүтэц, барилга байгууламжийг барьж байгуулах гэж оруулахгүй бол, боомтын захиргаа чинь боомтод хийгдэх хөрөнгө оруулалтаа яг удирдаж хийлгэх үүрэгтэй байгууллага байхгүй юу. Тухайн боомт дээр, орон нутагтаа. Тэгэхээр энэ дээр зөвхөн засвар үйлчилгээ хийх гээд тэр чиг үүрэг нь орхигдчихсон байна. Боомтын дэд бүтэц, барилга байгууламжийг барьж байгуулах, засвар үйлчилгээ хийх ажлыг хариуцан зохион байгуулах гэж оруулмаар байна.

**Ц.Цолмон:** -Тэр болж байна. Бүхэлд нь 41 дүгээр зүйлийг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**42.** Төслийн 26 дугаар зүйлийг дор дурдсанаар өөрчлөн найруулж, дугаарыг өөрчлөх:

“27.1.Боомтын захиргаа нь боомтын дэргэдэх суурьшлын бүсийг хөгжүүлэх асуудлаар нутгийн өөрөө удирдах байгууллага, Засаг даргатай хамтран ажиллана.

27.2.Боомтын зөвлөл нь боомтын асуудлаар нутгийн өөрөө удирдах байгууллага, Засаг даргад зөвлөмж өгч болно.”

42 дугаар зүйлийг дэмжиж байгаа гишүүд гараа өргөе.

Зөвшөөрсөн 14

Татгалзсан 4

Бүгд 18

**43.** Төслийн 27 дугаар зүйлийг дор дурдсанаар өөрчлөн найруулж, дугаарыг өөрчлөх:

“28.1.Боомтын тухай хууль тогтоомж зөрчсөн гэм буруутай этгээдэд эрүүгийн хариуцлага хүлээлгэхээргүй бол зөрчлийн шинж байдлыг харгалзан эрх бүхий улсын байцаагч дараах хариуцлага хүлээлгэнэ:

28.1.1.энэ хуулийн 14.4-д заасан журмыг зөрчсөн бол нэг сарын хөдөлмөрийн хөлсний доод хэмжээг 1-4 дахин нэмэгдүүлсэнтэй тэнцэх хэмжээний төгрөгөөр торгох;

28.1.2.энэ хуулийн 23.4.6, 26.4.7-д заасан журмыг зөрчсөн бол нэг сарын хөдөлмөрийн хөлсний доод хэмжээг 2-3 дахин нэмэгдүүлсэнтэй тэнцэх хэмжээний төгрөгөөр торгох;

28.1.3.энэ хуулийн 12.3-т заасан журмыг зөрчсөн бол нэг сарын хөдөлмөрийн хөлсний доод хэмжээг 7-14 дахин нэмэгдүүлсэнтэй тэнцэх хэмжээний төгрөгөөр торгох буюу үйл ажиллагаа явуулах эрхийг нь хасах.

28.2.Боомтын хөгжлийн ерөнхий төлөвлөгөөг зөрчиж дэд бүтэц, барилга байгууламж барьсан бол шүүхийн шийдвэрээр уг гэм буруутай этгээдийн зардлаар дэд бүтэц, барилга байгууламжийг албадан нурааж, гэм буруутай этгээдийг нэг сарын хөдөлмөрийн хөлсний доод хэмжээг 71-106 дахин нэмэгдүүлсэнтэй тэнцэх хэмжээний төгрөгөөр торгоно.

28.3.Энэ хуулийн 12.3-т заасан журмыг зөрчиж тусгай зориулалтын агуулахыг зорчигч, хүн амын нягтрал ихтэй газар барьсан бол шүүхийн шийдвэрээр гэм буруутай этгээдийн зардлаар албадан нурааж, гэм буруутай этгээдийг нэг сарын хөдөлмөрийн хөлсний доод хэмжээг 71-106 дахин нэмэгдүүлсэнтэй тэнцэх хэмжээний төгрөгөөр торгоно.

28.4.Энэ хуулийг зөрчсөний улмаас учирсан хохирлыг холбогдох хуульд заасны дагуу гэм буруутай этгээдээр нөхөн төлүүлнэ.”

43 дугаар зүйлийг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**44.**  Хуулийг 2013 оны 10 дугаар сарын 01-ний өдрөөс эхлэн дагаж мөрдөх.

44 дүгээр зүйлийг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**Хоёр. МОНГОЛ УЛСЫН ЗАСГИЙН ГАЗРЫН ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛИЙН ТӨСЛИЙН ТАЛААРХ АЖЛЫН ХЭСГИЙН САНАЛ**

**1.** Төслийн 1 дүгээр зүйлийн ““-Засаг даргын үйл ажиллагааг удирдлага, зохицуулалтаар хангах асуудал” гэсний дараа” гэснийг хасах. Ажлын хэсэг энийг тодотго доо.

Энэ зүйлийг дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

**Гурав. ГАЗРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ТАЛААРХ АЖЛЫН ХЭСГИЙН САНАЛУУД**

**1.** Төслийн 1 дүгээр зүйлийн “хилийн боомтын газар” гэснийг “хилийн боомтын бүс” гэж өөрчлөх. Дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

**2.** Төслийн 2 дугаар зүйлийг хасах. Энэ асуудлыг дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**3.** Төслийн 3 дугаар зүйлийн “гэж, 21 дүгээр зүйл 21.4.3 дахь заалтын “21.3.2-т зааснаас бусад” гэснийг “21.3.2-т заасан болон Хилийн боомтын газраас бусад” гэж, 441 дүгээр зүйлийн 441.1 дэх хэсгийн “Сууц өмчлөгчдийн” гэснийг “Хуульд өөрөөр заагаагүй бол Сууц өмчлөгчдийн”” гэснийг хасах. Энэ зүйлийг дэмжиж байгаа гишүүд гараа өргөе.

Зөвшөөрсөн 14

Татгалзсан 4

Бүгд 18

**Дөрөв.МОНГОЛ УЛСЫН ХИЛИЙН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ТАЛААРХ АЖЛЫН ХЭСГИЙН САНАЛУУД**

**1.** Төслийн 2 дугаар зүйлийг хасах. Дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**2.** Төслийн 3 дугаар зүйлийн “3, 4 дэх заалтыг” гэснийг “3 дахь заалтыг” гэж өөрчлөх. Дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

**Тав. ГААЛИЙН ТУХАЙ ХУУЛЬД НЭМЭЛТ ОРУУЛАХ ТУХАЙ ХУУЛИЙН ТӨСЛИЙН ТАЛААРХ АЖЛЫН ХЭСГИЙН САНАЛ**

**1.** Гаалийн тухай хуульд нэмэлт оруулах тухай хуулийн төслийг буцаах. Дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

**Зургаа.ГАДААДЫН ИРГЭНИЙ ЭРХ ЗҮЙН БАЙДЛЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ТАЛААРХ АЖЛЫН ХЭСГИЙН САНАЛУУД**

**1.** Төслийн 3 дугаар зүйлийн “хуулийн” гэсний дараа “36 дугаар зүйлийн 36.2 дахь хэсгийн “гадаадын иргэний” гэснийг “иргэний харьяалал, шилжилт хөдөлгөөний” гэж,” гэж нэмэх. Дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

**2.** Төслийн 3 дугаар зүйлийн “иргэний шилжилт, харьяаллын”, “иргэний шилжилтийн” гэснийг “Иргэний харьяалал, шилжилт хөдөлгөөний” гэж өөрчлөх.

Зөвшөөрсөн 14

Татгалзсан 4

Бүгд 18

**Долоо.ХҮН ХУДАЛДААЛАХТАЙ ТЭМЦЭХ ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ ХУУЛИЙН ТӨСЛИЙН ТАЛААРХ АЖЛЫН ХЭСГИЙН САНАЛ**

**1.** Төслийн 1 дүгээр зүйлийн “Иргэний шилжилт, харьяаллын байгууллага” гэснийг “иргэний харьяалал, шилжилт хөдөлгөөний” гэж өөрчлөх. Дэмжиж байгаа гишүүд гараа өргөнө үү.

Зөвшөөрсөн 13

Татгалзсан 5

Бүгд 18

**Найм.ТОГТООЛЫН ХАВСРАЛТАД ӨӨРЧЛӨЛТ ОРУУЛАХ ТУХАЙ МОНГОЛ УЛСЫН ИХ ХУРЛЫН ТОГТООЛЫН ТӨСЛИЙН ТАЛААРХ АЖЛЫН ХЭСГИЙН САНАЛУУД**

**1.** Төслийн 1 дэх заалтын “9.Иргэний шилжилт, харьяаллын ерөнхий газар” гэснийг “9.Иргэний харьяалал, шилжилт хөдөлгөөний ерөнхий газар” гэж өөрчлөх. Дэмжиж байгаа гишүүд гараа өргөнө үү.

Зөвшөөрсөн 15

Татгалзсан 3

Бүгд 18

**2.** Төслийн 2 дахь заалтын “2012 оны ... дугаар сарын ...-ны” гэснийг “Хилийн боомтын тухай хууль хүчин төгөлдөр болсон” гэж өөрчлөх. Дэмжиж байгаа гишүүд гараа өргөнө үү.

Зөвшөөрсөн 14

Татгалзсан 4

Бүгд 18

Сая санал хураалтуудаа дуусгалаа.

Тогтоолын төсөл танилцуулъя.

Монгол Улсын Их Хурлын ТОГТООЛ

2013 оны... дугаар Дугаар Улаанбаатар

сарын ...-ны өдөр хот

Хуулийн төсөл буцаах тухай

Монгол Улсын Их Хурлын чуулганы хуралдааны дэгийн тухай хуулийн 22 дугаар зүйлийн 22.5 дахь хэсгийг үндэслэн Монгол Улсын Их Хурлаас ТОГТООХ нь:

1. Монгол Улсын Засгийн газраас 2013 оны 01 дүгээр сарын 09-ний өдөр Улсын Их Хуралд Хилийн боомтын тухай хуулийн төсөлтэй хамт өргөн мэдүүлсэн Гаалийн тухай хуульд нэмэлт оруулах тухай хуулийн төслийг нэгдсэн хуралдаанд оролцсон гишүүдийн олонх хэлэлцэж, шаардлагагүй гэж үзсэн тул хууль санаачлагчид нь буцаалаа гэсэн ийм тогтоолын төсөл чуулганд оруулж байгаа юм байна. Энийг танилцуулж байна.

Ингээд гишүүдээс урьдчилан бичгээр гаргасан санал түрүүн Дэмбэрэл гишүүнийх байсан, тэрийг тухайн үед нь хэлэлцсэн. Өөр бичгээр ирүүлсэн санал байхгүй байна.

Бид асуулт асууж, хариулт авч, зарчмын зөрүүтэй саналуудаар саналаа хурааж дууслаа.

Нэгдсэн хуралдаанд Байнгын хорооны санал, дүгнэлтийг илтгэх гишүүнийг томилъё. Санал байна уу?

-Батчимэг гишүүнийг томилъё.

Үүгээр Аюулгүй байдал, гадаад бодлогын болон Хууль зүйн байнгын хорооны өнөөдрийн хамтарсан хуралдаанаар хэлэлцэх асуудал өндөрлөлөө. Баярлалаа.

Хууль зүйн байнгын хороо эндээ үргэлжлээд, Аюулгүй байдал, гадаад бодлогын байнгын хороо “Б” танхим руу шилжиж хуралдана.

**Соронзон хальснаас буулгасан:**

ПРОТОКОЛЫН АЛБАНЫ ШИНЖЭЭЧ Б.БАТГЭРЭЛ